				|

		52013PC0247

			Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (AE) Uimh. 691/2011 maidir le Cuntais Eorpacha Eacnamaíocha Chomhshaoil /* COM/2013/0247 final - 2013/0130 (COD) */

			   	MEABHRÁN MÍNIÚCHÁIN
1.           COMHTHÉACS AN TOGRA
Glacadh Rialachán (AE) Uimh. 691/2011
maidir le cuntais Eorpacha eacnamaíocha chomhshaoil an 6 Iúil 2011.
Cumhdaítear trí mhodúl ann: cuntais ar astaíochtaí aeir, cánacha a bhaineann
leis an gcomhshaol agus cuntais ar shreabhadh ábhar.
In Airteagal 10 den Rialachán sin, tá liosta
de mhodúil nua a d’fhéadfaí a thabhairt isteach níos déanaí bunaithe ar thograí
ón gCoimisiún. Cumhdaítear na chéad trí cinn de na modúil nua atá liostaithe in
Airteagal 10 sa dréacht‑Rialachán leasaitheach seo: caiteachas ar
chosaint an chomhshaoil, an earnáil um earraí agus um sheirbhísí comhshaoil
agus cuntais fuinnimh.
Cuireann úsáideoirí go leor béime ar anailísiú
agus ar chur i bhfeidhm cuntas comhshaoil i samhaltú agus i réamhaisnéisí, chun
tograí beartais a ullmhú agus chun tuairisciú a dhéanamh ar chur chun feidhme
agus ar thionchar beartais. Leis na modúil nua, beifear in ann na tacair
shonraí chomhtháite atá ar fáil a shíneadh le haghaidh cur i bhfeidhm agus
anailíse den sórt sin.
Tuartar in Airteagal 4 den Rialachán go
dtabharfaidh Ballstáit faoi staidéir phíolóta ar bhonn deonach d'fhonn tástáil
a dhéanamh ar a indéanta atá sé modúil nua a thabhairt isteach. Cuireadh roinnt
de na staidéir phíolóta sin i gcrích cheana, rud lenar léiríodh go soiléir go bhféadfaí
na trí mhodúil nua a úsáid.
Úsáidtear sonraí reatha i gcuntasaíocht
chomhshaoil chun na cuntais a chur i dtoll a chéile. Níl sé riachtanach aon
sonraí nua a bhailiú chun na modúil nua a chur chun feidhme. Bainfear úsáid
níos fearr as faisnéis ó ionstraimí reatha maidir le bailiú sonraí.
Ghlac Coimisiún Staidrimh na
Náisiún Aontaithe Córas na gCuntas Comhtháite Eacnamaíoch Comhshaoil
(CCEC) mar chaighdeán staidrimh idirnáisiúnta ag an 43ú seisiún dá
chuid i mí Feabhra 2012. Tá na modúil nua ag teacht go hiomlán le CCEC.
Tá an Rialachán leasaitheach atá beartaithe ag
teacht leis an Straitéis Eorpach athbhreithnithe um Chuntasaíocht Chomhshaoil
(SECC 2008). Cinnteofar leis an Rialachán seo go mbeidh Forais Staidrimh
Náisiúnta in ann a gcuid oibre a leathnú maidir le cuntasaíocht chomhshaoil,
agus é mar phríomhchuspóir sonraí comhchuibhithe agus tráthúla ar chaighdeán
maith a sholáthar.
2.           TORTHAÍ AN CHOMHAIRLIÚCHÁIN LEIS NA
PÁIRTITHE LEASMHARA AGUS NA MEASÚNUITHE TIONCHAIR
Rinneadh an togra a phlé, faoi chuimsiú an
Chórais Staidrimh Eorpaigh, le soláthraithe agus úsáideoirí sonraí ar an leibhéal
teicniúil trí chomhairliúcháin i scríbhinn, i dtascfhórsaí, sna meithleacha
oibre ábhartha maidir le Cuntais Chomhshaoil agus maidir le Staidreamh ar
Chaiteachas Comhshaoil i mí an Mhárta 2012, agus leis na stiúrthóirí um
staidreamh agus cuntais chomhshaoil i mí Aibreáin agus i mí na Samhna 2012.
3.           EILIMINTÍ DLÍ AN TOGRA
Is é an cuspóir atá ag an ngníomh leasaitheach
atá beartaithe a áirithiú go mbeidh inchomparáideacht idirnáisiúnta ann i gcás cuntas
eacnamaíoch comhshaoil trí mhodúil bhreise mar atá liostaithe in Airteagal 10
de Rialachán Uimh. 691/2011 a chuimsiú faoin Rialachán sin.
Baineann an gníomh beartaithe le hábhar LEE
agus, dá bhrí sin, ba chóir go mbeadh feidhm aige sa Limistéar Eorpach
Eacnamaíoch.
4.           IMPLEACHT BHUISÉADACH
Níl aon impleacht nua ag an togra ar bhuiséad
an Aontais.
2013/0130 (COD)
Togra le haghaidh
RIALACHÁIN Ó PHARLAIMINT NA hEORPA AGUS
ÓN gCOMHAIRLE
lena leasaítear Rialachán (AE) Uimh. 691/2011
maidir le Cuntais Eorpacha Eacnamaíocha Chomhshaoil
(Téacs atá ábhartha maidir leis an LEE)
TÁ PARLAIMINT NA hEORPA AGUS COMHAIRLE AN
AONTAIS EORPAIGH,
Ag féachaint don Chonradh ar Fheidhmiú an
Aontais Eorpaigh, agus go háirithe Airteagal 338(1) de,
Ag féachaint don togra ón gCoimisiún Eorpach,
Tar éis dóibh an dréachtghníomh reachtach a
chur chuig na parlaimintí náisiúnta,
Ag gníomhú dóibh i gcomhréir leis an ngnáthnós
imeachta reachtach,
De bharr an méid seo a leanas:
(1)       Foráiltear i gCinneadh Uimh. xxx ó Pharlaimint na hEorpa agus ón gComhairle
an xxx 2013 lena leagtar síos
Seachtú Clár Gníomhaíochta Comhshaoil an Chomhphobail[1] go bhfuil faisnéis fhónta ar na
príomhthreochtaí, ar na príomhbhrúnna agus ar na príomhghníomhaithe i ndáil le
hathrú comhshaoil, sár-riachtanach chun beartas éifeachtach a fhorbairt agus an
beartas sin a chur chun feidhme, agus chun saoránaigh a chumhachtú ar shlí níos
ginearálta. Ba cheart ionstraimí a fhorbairt d'fhonn cur le feasacht an phobail
maidir leis na hiarmhairtí comhshaoil a ghabhann le gníomhaíocht eacnamaíoch.
(2)       In Airteagal 10 de
Rialachán (AE) Uimh. 691/2011 iarrtar ar an gCoimisiún tuarascáil maidir
le cur chun feidhme an Rialacháin seo a chur faoi bhráid Pharlaimint na hEorpa
agus na Comhairle agus, más iomchuí, tograí a dhéanamh chun modúil nua cuntas
eacnamaíoch comhshaoil a thabhairt isteach, amhail Caiteachas agus Ioncam i
leith Chosaint an Chomhshaoil (CICC)/Cuntais ar Chaiteachas i leith Chosaint an
Chomhshaoil (CCCC), An Earnáil um Earraí agus um Sheirbhísí Comhshaoil (EESC)
agus Cuntais Fuinnimh.
(3)       Rannchuidíonn na trí mhodúl
nua seo go díreach le tosaíochtaí beartais an Aontais maidir le fás glas agus
éifeachtúlacht acmhainne trí fhaisnéis thábhachtach a chur ar fáil maidir le
táscairí amhail aschur margaidh agus fostaíocht san EESC, caiteachas náisiúnta
ar chosaint an chomhshaoil agus úsáid fuinnimh de réir mhiondealú mionsonraithe
NACE.
(4)       Ghlac Coimisiún
Staidrimh na Náisiún Aontaithe creat lárnach Chóras na gCuntas
Comhtháite Eacnamaíoch Comhshaoil (CCEC) mar chaighdeán staidrimh idirnáisiúnta
ag an 43ú seisiún dá chuid i mí Feabhra 2012. Tá na modúil nua
ag teacht go hiomlán le CCEC.
(5)       Chuathas i gcomhairle leis an
gCoiste um an gCóras Staidrimh Eorpach,
(6)       Ba cheart, dá bhrí sin,
Rialachán (AE) Uimh. 691/2011 a leasú dá réir,
TAR ÉIS AN RIALACHÁN SEO A GHLACADH:
Airteagal 1
Leasaítear Rialachán (AE) Uimh. 691/2011
mar seo a leanas:
1.
In Airteagal 2, cuirtear isteach na pointí seo
a leanas:
‘(4) ciallaíonn ‘caiteachas
ar chosaint an chomhshaoil’ na hacmhainní eacnamaíocha arna gcaitheamh ag aonaid
chónaitheacha ar chosaint an chomhshaoil. Áirítear le
cosaint an chomhshaoil gach gníomhaíocht agus beart a bhfuil sé mar phríomhchuspóir
leo truailliú, agus aon díghrádú eile ar an gcomhshaol, a chosc, a laghdú agus
a dhíothú. Áirítear leis an méid sin bearta a rinneadh d'fhonn an comhshaol a
athshlánú tar éis a dhíghrádaithe. Ní áirítear gníomhaíochtaí arb é a
chomhlíonann siad, den chuid is mó, riachtanais theicniúla nó ceanglais
inmheánacha le haghaidh sláintíochta nó slándála fiontair nó forais eile, fiú
má tá na gníomhaíochtaí sin tairbhiúil don chomhshaol;
(5) ciallaíonn ‘an earnáil
um earraí agus um sheirbhísí comhshaoil’ na gníomhaíochtaí táirgthe sin de gheilleagar
náisiúnta a ndéantar táirgí comhshaoil iontu. Is táirgí comhshaoil iad táirgí a
táirgeadh ar mhaithe le cosaint an chomhshaoil agus le bainistíocht acmhainní. Áirítear le bainistíocht acmhainní an stoc d’acmhainní nádúrtha a
chaomhnú, a chothabháil agus a fheabhsú agus, dá réir sin, cosaint a thabhairt
i gcoinne ídithe;
(6) ciallaíonn ‘cuntais ar
shreabhadh fisiciúil fuinnimh’ tiomsúcháin chomhsheasmhacha de na sreafaí
fisiciúla fuinnimh isteach i ngeilleagair náisiúnta, na sreafaí laistigh den
gheilleagar agus na haschuir chuig geilleagair eile nó chuig an gcomhshaol.’
2.
In Airteagal 3(1), cuirtear isteach na pointí
seo a leanas:
‘(d) modúl le haghaidh
cuntas ar chaiteachas i leith chosaint an chomhshaoil, mar atá leagtha amach in
Iarscríbhinn IV;
(e) modúl le haghaidh chuntais
na hearnála um earraí agus um sheirbhísí comhshaoil, mar atá leagtha amach in Iarscríbhinn V;
(f) modúl le haghaidh
cuntas ar shreabhadh fisiciúil fuinnimh, mar atá leagtha amach in Iarscríbhinn VI.’
3.
Cuirtear an méid seo a leanas in áit Airteagal 8(2):
‘2.      D'fhonn
maolú a fháil faoi mhír 1 i leith Iarscríbhinní I, II agus III, déanfaidh
an Ballstát lena mbaineann iarraidh chuí-réasúnaithe a chur faoi bhráid an
Choimisiúin faoin 12 Samhain 2011. D'fhonn maolú a fháil faoi mhír 1 i
leith Iarscríbhinní IV, V agus VI, déanfaidh an Ballstát lena
mbaineann iarraidh chuí‑réasúnaithe a chur faoi bhráid an Choimisiúin
faoin […[2].]’
4.
An Iarscríbhinn a ghabhann leis an Rialachán,
cuirtear isteach í mar Iarscríbhinní IV, V agus VI a ghabhann le Rialachán
(AE) Uimh. 691/2011.
Airteagal 2
Tiocfaidh an Rialachán seo i bhfeidhm an
fichiú lá tar éis lá a fhoilsithe in Iris Oifigiúil an Aontais Eorpaigh.
Beidh an Rialachán seo ina cheangal
go huile agus go hiomlán agus beidh sé infheidhme go díreach i ngach Ballstát.
Arna dhéanamh sa Bhruiséil,
Thar ceann Pharlaimint na hEorpa              Thar
ceann na Comhairle
An tUachtarán                                               An
tUachtarán
IARSCRÍBHINN
‘IARSCRÍBHINN IV
MODÚL LE hAGHAIDH CUNTAS AR CHAITEACHAS I LEITH CHOSAINT AN
CHOMHSHAOIL
Roinn 1
CUSPÓIRÍ
Le cuntais ar chaiteachas
i leith chosaint an chomhshaoil, déantar sonraí a thíolacadh ar shlí a luíonn
go hiomlán leis na sonraí a thuairiscítear faoi CEC, maidir leis an gcaiteachas
ar chosaint an chomhshaoil, i.e. na hacmhainní eacnamaíocha arna gcaitheamh ag
aonaid chónaitheacha ar chosaint an chomhshaoil. Leis na cuntais seo, tugtar an deis an caiteachas náisiúnta
i leith chosaint an chomhshaoil (CC) a thiomsú. Is é an sainmhíniú ar an
gcaiteachas sin suim na n‑úsáidí a bhaineann aonaid chónaitheacha as seirbhísí
CC, an ollfhoirmithe caipitil sheasta (OCS) le haghaidh gníomhaíochtaí CC, agus
aistrithe CC nach bhfuil ina gcontrapháirt i leith ítimí roimhe sin, lúide
maoiniú ón gcuid eile den domhan.
Ba
chóir go mbainfí leas sna cuntais ar chaiteachas i leith chosaint an
chomhshaoil as an bhfaisnéis atá ann cheana féin sna cuntais náisiúnta (cuntais
táirgthe agus giniúna ioncaim; OCS de réir NACE, táblaí soláthair agus úsáide;
sonraí de réir aicmiú fheidhmeanna an rialtais), i staidreamh struchtúrach gnó,
sa chlár gnó agus i bhfoinsí eile.
Sainítear san
Iarscríbhinn seo na sonraí atá le bailiú, le tiomsú agus le tarchur ag na
Ballstáit le haghaidh na gcuntas ar chaiteachas i leith chosaint an
chomhshaoil, mar aon leis na sonraí a bhfuil meastóireacht le déanamh orthu ag
na Ballstáit sin.
Roinn 2
CUMHDACH
Tá na teorainneacha córais
céanna ag cuntais ar chaiteachas i leith chosaint an chomhshaoil agus atá ag
CEC agus taispeántar caiteachas i leith chosaint an chomhshaoil maidir le príomhghníomhaíochtaí,
gníomhaíochtaí tánaisteacha agus gníomhaíochtaí coimhdeacha. Cumhdaítear na hearnálacha seo a leanas:
–
rialtas ginearálta (Institiúidí Neamhbhrabúis a
fhónann do Theaghlaigh) agus corparáidí mar earnálacha institiúideacha a
tháirgeann seirbhísí CC. Táirgeann saintáirgeoirí seirbhísí CC mar a
bpríomhghníomhaíocht,
–
teaghlaigh, rialtas ginearálta agus corparáidí mar
thomhaltóirí de sheirbhísí CC,
–
an chuid eile den domhan mar thairbhí nó foinse na n‑aistrithe
le haghaidh chosaint an chomhshaoil.
Roinn 3
LIOSTA NA SAINTRÉITHE
Déanfaidh
Ballstáit cuntais ar chaiteachas i leith chosaint an chomhshaoil a tháirgeadh de
réir na saintréithe seo a leanas atá sainmhínithe de réir CEC:
–
aschur na seirbhísí cosanta
comhshaoil. Déantar aschur margaidh, aschur neamh‑mhargaidh
agus aschur gníomhaíochtaí coimhdeacha a idirdhealú,
–
tomhaltas idirmheánach na seirbhísí cosanta
comhshaoil ag saintáirgeoirí,
–
allmhairí agus onnmhairí seirbhísí cosanta
comhshaoil,
–
CBL móide cánacha eile ar tháirgí lúide
fóirdheontais ar tháirgí a bhaineann le seirbhísí cosanta comhshaoil,
–
ollfhoirmiú caipitil sheasta agus éadálacha lúide
diúscairtí sócmhainní neamh‑tháirgthe neamhairgeadais ar mhaithe le
seirbhísí cosanta comhshaoil a tháirgeadh,
–
tomhaltas deiridh na seirbhísí cosanta comhshaoil,
–
aistrithe cosanta comhshaoil (faighte/íoctha).
Tuairisceofar
na sonraí ar fad san airgeadra náisiúnta de réir milliúin.
Roinn 4
AN CHÉAD BHLIAIN TAGARTHA, AN MHINICÍOCHT AGUS NA SPRIOCDHÁTAÍ
TARCHURTHA
1.
Déanfar an staidreamh a thiomsú agus a tharchur ar bhonn
bliantúil.
2.
Déanfar an staidreamh a tharchur laistigh de 24 mí ó
dheireadh na bliana tagartha.
3.
Chun riachtanais na n‑úsáideoirí le haghaidh tacair
shonraí atá críochnúil agus tráthúil a shásamh, cuirfidh an Coimisiún
(Eurostat) meastacháin d’iomláin an AE-27 ar fáil do phríomh‑chomhiomláin
an mhodúil sin chomh luath is a bheidh sonraí leordhóthanacha i ndáil le
tíortha ar fáil. Déanfaidh an Coimisiún
(Eurostat), i ngach cás inar féidir, meastacháin i ndáil le sonraí nach bhfuil
tarchurtha ag na Ballstáit laistigh den sprioc a shonraítear i bpointe 2 a
tháirgeadh agus a fhoilsiú.
4.
Is é an chéad bhliain tagartha an bhliain ina dtiocfaidh
an Rialachán seo i bhfeidhm.
5.
Sa chéad tarchur sonraí, áireoidh Ballstáit freisin sonraí
bliantúla ó 2013 go dtí an chéad bhliain tagartha.
6.
I gcás gach tarchuir sonraí chuig an gCoimisiún ina
dhiaidh sin, soláthróidh na Ballstáit sonraí bliantúla le haghaidh na mblianta n‑3,
n‑2, n‑1 agus n, i gcás inarb ionann n agus an bhliain tagartha.
Roinn 5
TÁBLAÍ TUAIRISCITHE
1.
I gcás na saintréithe dá dtagraítear i Roinn 3,
tuairisceofar sonraí agus iad miondealaithe de réir:
–
cineálacha táirgeoirí/tomhaltóirí seirbhísí cosanta
comhshaoil mar atá sainmhínithe i Roinn 2,
–
aicmí aicmiú na ngníomhaíochtaí cosanta comhshaoil
(CEPA) arna gcomhiomlánú mar seo a leanas:
Maidir le gníomhaíochtaí ginearálta neamh‑mhargaidh
an rialtais agus le haistrithe cosanta comhshaoil:
–
CEPA 2
–
CEPA 3
–
Suim CEPA 1 + 4 + 5 + 7
–
CEPA 6
–
Suim CEPA 8 + 9
Maidir le gníomhaíochtaí coimhdeacha corparáidí:
–
CEPA 1
–
CEPA 2
–
CEPA 3
–
Suim CEPA 4 + 5 + 6 + 7 + 8 + 9
Maidir le corparáidí mar tháirgeoirí tánaisteacha
agus saintáirgeoirí:
–
CEPA 2
–
CEPA 3
–
CEPA 4
Maidir le teaghlaigh mar thomhaltóirí:
–
CEPA 2
–
CEPA 3
–
Na cóid NACE seo a leanas maidir le táirgeadh
coimhdeach seirbhísí CC: NACE Rev. 2 B, C, D, rannán 36. Déanfar sonraí ó
roinn C a thíolacadh de réir rannáin. Déanfar rannáin 10-12, 13-15 agus
31-32 a ghrúpáil le chéile. Maidir le Ballstáit nach bhfuil oibleagáid orthu, de
réir Rialachán (CE) Uimh. 295/2008[3]
ó Pharlaimint na hEorpa agus ón gComhairle (maidir le sainmhínithe ar na
saintréithe, an fhormáid theicniúil do tharchur na sonraí, ceanglais
tuairiscithe dhúbailte le haghaidh NACE Rev. 1.1 agus NACE Rev. 2 agus
maoluithe atá le deonú maidir le staidreamh struchtúracha gnó), sonraí maidir
le caiteachas i leith chosaint an chomhshaoil a bhailiú i dtaca le ceann amháin
nó níos mó de na cóid NACE seo, ní gá dóibh sonraí a chur ar fáil i dtaca leis
na cóid NACE sin.
2. Is mar seo a leanas atá aicmí CEPA dá
dtagraítear i mír 1:
CEPA 1 - Cosaint an aeir thimpeallaigh agus na
haeráide
CEPA 2 - Bainistíocht fuíolluisce
CEPA 3 - Bainistíocht dramhaíola
CEPA 4 - Cosaint agus feabhsú ithreach,
screamhuisce agus uisce dromchla
CEPA 5 - Laghdú torainn agus creatha
CEPA 6 - Cosaint na bithéagsúlachta agus
tírdhreach
CEPA 7 - Cosaint i gcoinne radaíochta
CEPA 8 – Taighde agus forbairt i réimse an chomhshaoil

CEPA 9 - Gníomhaíochtaí cosanta comhshaoil eile.
Roinn 6
UASRÉ NA nIDIRTHRÉIMHSÍ
Maidir le cur chun feidhme fhorálacha na
hIarscríbhinne seo, is é 2 bhliain ón gcéad spriocdháta tarchurtha uasré na
hidirthréimhse.
Iarscríbhinn V
MODÚL LE hAGHAIDH NA hEARNÁLA UM EARRAÍ
AGUS UM SHEIRBHÍSÍ COMHSHAOIL
Roinn 1
CUSPÓIRÍ
Leis
an staidreamh maidir le hearraí agus seirbhísí comhshaoil, déantar sonraí a
thaifeadadh agus a thíolacadh maidir le gníomhaíochtaí táirgthe na ngeilleagar
náisiúnta a ndéantar táirgí comhshaoil iontu ar shlí a luíonn go hiomlán leis
na sonraí a thuairiscítear faoi CEC.
Sainítear san
Iarscríbhinn seo na sonraí atá le bailiú, le tiomsú, le tarchur, agus a bhfuil
meastóireacht le déanamh orthu, ag na Ballstáit le haghaidh earraí agus
seirbhísí comhshaoil.
Roinn 2
CUMHDACH
Tá
na teorainneacha córais céanna ag an earnáil um earraí agus um sheirbhísí
comhshaoil agus atá ag CEC agus cuimsítear ann gach earra agus seirbhís
comhshaoil a chruthaítear laistigh de theorainn an táirgthe. Is é an sainmhíniú a dhéantar ar tháirgeadh in CEC an ghníomhaíocht a
dhéantar faoi rialú agus faoi fhreagracht aonaid institiúidigh a bhaineann úsáid
as ionchur saothair, caipiteal agus earraí agus seirbhísí i bhfoirm ionchair chun
earraí agus seirbhísí a tháirgeadh.
Tagann
earraí agus seirbhísí comhshaoil faoi réim na gcatagóirí seo a leanas:
seirbhísí a bhaineann go sonrach leis an gcomhshaol, táirgí de chuspóir comhshaoil
amháin (táirgí bainteacha), earraí oiriúnaithe agus teicneolaíochtaí
comhshaoil.
Roinn 3
LIOSTA NA SAINTRÉITHE
Déanfaidh
Ballstáit staidreamh maidir leis an earnáil um earraí agus um sheirbhísí
comhshaoil a tháirgeadh de réir na saintréithe seo a leanas:
–
aschur margaidh, ar de sin:
–
onnmhairí
–
breisluach na ngníomhaíochtaí margaidh
–
fostaíocht na ngníomhaíochtaí margaidh.
Tuairisceofar
na sonraí ar fad san airgeadra náisiúnta de réir milliúin, seachas an
tsaintréith ‘fostaíocht’ ar choibhéis lánaimseartha ba cheart a bheith san
aonad tuairiscithe.
Roinn 4
AN CHÉAD BHLIAIN TAGARTHA, AN MHINICÍOCHT
AGUS NA SPRIOCDHÁTAÍ TARCHURTHA
1.
Déanfar an staidreamh a thiomsú agus a tharchur ar bhonn
bliantúil.
2.
Déanfar an staidreamh a tharchur laistigh de 24 mí ó
dheireadh na bliana tagartha.
3.
Chun riachtanais na n‑úsáideoirí le haghaidh tacair
shonraí atá críochnúil agus tráthúil a shásamh, cuirfidh an Coimisiún
(Eurostat) meastacháin d’iomláin an AE-27 ar fáil do phríomh‑chomhiomláin
an mhodúil sin chomh luath is a bheidh sonraí leordhóthanacha i ndáil le
tíortha ar fáil. Déanfaidh an Coimisiún
(Eurostat), i ngach cás inar féidir, meastacháin i ndáil le sonraí nach bhfuil
tarchurtha ag na Ballstáit laistigh den sprioc a shonraítear i bpointe 2 a
tháirgeadh agus a fhoilsiú.
4.
Is é an chéad bhliain tagartha an bhliain ina dtiocfaidh
an Rialachán seo i bhfeidhm.
5.
Sa chéad tarchur sonraí, áireoidh Ballstáit freisin sonraí
bliantúla ó 2013 go dtí an chéad bhliain tagartha.
6.
I gcás gach tarchuir sonraí chuig an gCoimisiún ina
dhiaidh sin, soláthróidh na Ballstáit sonraí bliantúla le haghaidh na mblianta n‑3,
n‑2, n‑1 agus n, i gcás inarb ionann n agus an bhliain tagartha.
Roinn 5
TÁBLAÍ TUAIRISCITHE
1.
I gcás na saintréithe dá dtagraítear i Roinn 3, tuairisceofar sonraí agus
iad tras‑aicmithe de réir:
–
aicmiú na ngníomhaíochtaí eacnamaíocha, NACE Rev. 2
(leibhéal comhiomlánaithe A*21 mar a leagtar amach in CEC),
–
aicmiú aicme na ngníomhaíochtaí cosanta comhshaoil
(CEPA) agus aicme na ngníomhaíochtaí bainistíochta acmhainní (CReMA) agus iad grúpáilte
mar seo a leanas:
–
CEPA 1
–
CEPA 2
–
CEPA 3
–
CEPA 4
–
CEPA 5
–
CEPA 6
–
Suim: CEPA 7, CEPA 8 agus CEPA 9
–
CReMA 10
–
CReMA 11
–
CReMA 13
–
CReMA 13A
–
CReMA 13B
–
CReMA 13C
–
CReMA 14
–
Suim: CReMA 12, CReMA 15 agus CReMA 16
2.
Tá aicmí CEPA dá dtagraítear i mír 1 leagtha amach in Iarscríbhinn IV. Is mar seo a leanas atá aicmí CReMA dá dtagraítear i mír 1:
CReMA 10 – Bainistíocht uisce
CReMA 11 – Bainistíocht acmhainní foraoise
CReMA 12 – Bainistíocht flóra agus fána fhiáin
CReMA 13 – Bainistíocht acmhainní fuinnimh
CReMA 13A – Táirgeadh fuinnimh ó acmhainní in‑athnuaite
CReMA 13B – Coigilt agus bainistíocht
teasa/fuinnimh
CReMA 13C – Íoslaghdú ar úsáid fuinnimh iontaise
mar amhábhair
CReMA 14 – Bainistíocht mianraí
CReMA 15 – Gníomhaíochtaí taighde agus forbartha
le haghaidh bainistíocht acmhainní
CReMA 16 – Gníomhaíochtaí bainistíochta acmhainní
eile
Roinn 6
UASRÉ NA nIDIRTHRÉIMHSÍ
Maidir le cur chun feidhme fhorálacha na
hIarscríbhinne seo, is é 2 bhliain ón gcéad spriocdháta tarchurtha uasré na
hidirthréimhse.
Iarscríbhinn VI
MODÚIL LE hAGHAIDH CUNTAS AR
SHREABHADH FISICIÚIL FUINNIMH
Roinn 1
CUSPÓIRÍ
Le cuntais ar shreabhadh
fisiciúil fuinnimh, déantar sonraí a thíolacadh maidir le sreafaí fisiciúla
fuinnimh, arna sloinneadh i dteirigiúil, ar shlí a luíonn go hiomlán leis na
coincheapa, na prionsabail, agus na sonraí a thuairiscítear faoi Chóras Eorpach
na gCuntas (CEC). Déantar taifeadadh iontu ar shonraí fuinnimh a bhaineann le
gníomhaíochtaí eacnamaíocha aonaid chónaitheacha na ngeilleagar náisiúnta agus
iad miondealaithe de réir gníomhaíochta eacnamaíche. Léiríonn siad soláthar
agus úsáid na n‑ionchur fuinnimh nádúrtha, na dtáirgí fuinnimh agus na n‑iarmharach
fuinnimh. Tá táirgeadh, tomhaltas, agus carnadh cuimsithe sna gníomhaíochtaí
eacnamaíocha.
Roinn 2
CUMHDACH
Tá na teorainneacha córais
céanna ag cuntais ar shreabhadh fisiciúil fuinnimh agus atá ag CEC agus tá siad
bunaithe ar phrionsabal an chónaithe freisin.
I gcomhréir le CEC,
deirtear gurb ionann aonad agus aonad cónaitheach tíre nuair atá lárionad leasa
eacnamaíoch an aonaid i gcríoch eacnamaíoch na tíre sin, is é a rá, nuair a
bhíonn sé ag gabháil do ghníomhaíochtaí eacnamaíocha ar feadh tréimhse fadaithe
(bliain amháin nó níos mó) sa chríoch sin.
Le cuntais ar shreabhadh
fisiciúil fuinnimh, déantar sreafaí fisiciúla fuinnimh a eascraíonn as
gníomhaíochtaí gach aonaid chónaithigh a thaifeadadh, gan spleáchas don áit as
a dtagann na sreafaí sin go geografach.
Le cuntais ar shreabhadh
fisiciúil fuinnimh, déantar sreafaí fisiciúla fuinnimh a thaifeadadh ón
gcomhshaol chuig an ngeilleagar, laistigh den gheilleagar, agus ón ngeilleagar
ar ais chuig an gcomhshaol.
Roinn 3
LIOSTA NA SAINTRÉITHE
Déanfaidh
Ballstáit cuntais ar shreabhadh fisiciúil fuinnimh a tháirgeadh de réir na
saintréithe seo a leanas:
–
na sreafaí fisiciúla fuinnimh agus iad grúpáilte i
dtrí chatagóir ghinearálta:
–
(i) ionchuir fuinnimh nádúrtha,
–
(ii) táirgí fuinnimh,
–
(iii) iarmharaigh fuinnimh.
–
foinse na sreafaí fisiciúla fuinnimh, agus iad grúpáilte
i gcúig chatagóir: táirgeadh, tomhaltas, carnadh, an chuid eile den domhan agus
an comhshaol,
–
ceann scríbe na sreafaí fisiciúla, agus iad grúpáilte
sna cúig chatagóir chéanna le foinse na sreafaí fisiciúla fuinnimh.
Tuairisceofar
na sonraí ar fad i dteirigiúil.
Roinn 4
AN CHÉAD BHLIAIN TAGARTHA, AN MHINICÍOCHT AGUS NA SPRIOCDHÁTAÍ
TARCHURTHA
1.
Déanfar an staidreamh a thiomsú agus a tharchur ar bhonn
bliantúil.
2.
Déanfar an staidreamh a tharchur laistigh de 18 mí ó
dheireadh na bliana tagartha.
3.
Chun riachtanais na n‑úsáideoirí le haghaidh tacair
shonraí atá críochnúil agus tráthúil a shásamh, cuirfidh an Coimisiún
(Eurostat) meastacháin d’iomláin an AE-27 ar fáil do phríomh‑chomhiomláin
an mhodúil sin chomh luath is a bheidh sonraí leordhóthanacha i ndáil le
tíortha ar fáil. Déanfaidh an Coimisiún
(Eurostat), i ngach cás inar féidir, meastacháin i ndáil le sonraí nach bhfuil
tarchurtha ag na Ballstáit laistigh den sprioc a shonraítear i bpointe 2 a
tháirgeadh agus a fhoilsiú.
4.
Is é an chéad bhliain tagartha an bhliain ina dtiocfaidh
an Rialachán seo i bhfeidhm.
5.
Sa chéad tarchur sonraí, áireoidh Ballstáit freisin sonraí
bliantúla ó 2013 go dtí an chéad bhliain tagartha.
6.
I gcás gach tarchuir sonraí chuig an gCoimisiún ina
dhiaidh sin, soláthróidh na Ballstáit sonraí bliantúla le haghaidh na mblianta n‑3,
n‑2, n‑1 agus n, i gcás inarb ionann n agus an bhliain tagartha.
Roinn 5
TÁBLAÍ TUAIRISCITHE
1.
I gcás na saintréithe dá dtagraítear i Roinn 3, tuairisceofar na sonraí
seo a leanas:
–
Tábla soláthair le haghaidh sreafaí fuinnimh in
aonaid fhisiciúla. Déantar soláthar na n‑ionchur fuinnimh nádúrtha, na
dtáirgí fuinnimh, agus na n‑iarmharach fuinnimh (rónna) de réir foinse,
i.e. ‘soláthraí’ (colúin) a thaifeadadh sa tábla seo.
–
Tábla úsáide le haghaidh sreafaí fuinnimh. Déantar
úsáid na n‑ionchur fuinnimh nádúrtha, na dtáirgí fuinnimh, agus na n‑iarmharach
fuinnimh (rónna) de réir cinn scríbe, i.e. ‘úsáideoir’ (colúin) a thaifeadadh
sa tábla seo.
–
Tábla d'úsáid sreafaí fuinnimh a bhaineann le
hastaíochtaí. Déantar úsáid na n‑ionchur fuinnimh nádúrtha agus na
dtáirgí fuinnimh a bhaineann le hastaíochtaí (rónna) de réir an aonaid úsáide
agus astaíochta (colúin) a thaifeadadh sa tábla seo.
–
An príomhtháscaire fuinnimh ‘tomhaltas iomlán
fuinnimh de réir aonaid chónaithigh’ agus é miondealaithe de réir tionscail
agus teaghlaigh.
–
Tábla ceangail ina dtaispeántar na gnéithe éagsúla
lena ndéantar suas an difríocht idir an príomhtháscaire fuinnimh 'úsáid iomlán
fuinnimh de réir aonaid chónaithigh' agus an príomhtháscaire fuinnimh coiteann arna
léiriú i staidreamh Eorpach fuinnimh 'olltomhaltas fuinnimh intíre'.
2. Tá leagan amach coiteann ó thaobh rónna
agus colún de ag táblaí soláthair agus úsáide sreafaí fuinnimh (lena n‑áirítear
sreafaí a bhaineann le hastaíochtaí).
3. Seasann na colúin d’fhoinsí (soláthar) nó do
chinn scríbe (úsáid) na sreafaí fisiciúla. Tá na colúin grúpáilte i gcúig
chatagóir:
–
Baineann 'táirgeadh' le
táirgeadh earraí agus seirbhísí. Déantar gníomhaíochtaí táirgthe
a aicmiú de réir NACE Rev. 2 agus tuairiscítear sonraí sa leibhéal
comhiomlánaithe A*64).
–
Cuirtear gníomhaíochtaí
'tomhaltais' i láthair i gcolún amháin maidir le tomhaltas deiridh na
dteaghlach.
–
Tagraíonn 'carnadh' do na
hathruithe i stoic táirgí fuinnimh laistigh den gheilleagar.
–
Is é a thaifeadtar faoi 'an chuid
eile den domhan' na sreafaí de tháirgí allmhairithe agus onnmhairithe.
–
Is é a thaifeadtar faoi 'comhshaol'
foinse na sreafaí ionchuir nádúrtha agus ceann scríbe na sreafaí iarmharaigh.
4. Sna rónna, déantar tuairisc ar an gcineál
sreafa fhisiciúil mar atá aicmithe sa chéad phointe le hurchar i Roinn 3.
5. Is mar seo a leanas atá aicmiú na n‑ionchur
fuinnimh nádúrtha, na dtáirgí fuinnimh agus na n‑iarmharach fuinnimh:
–
Ionchuir fuinnimh nádúrtha atá grúpáilte in ionchuir fuinnimh nádúrtha nach bhfuil in‑athnuaite
agus in ionchuir fuinnimh nádúrtha in‑athnuaite.
–
Táirgí fuinnimh atá
grúpáilte de réir aicmiú táirgí de réir gníomhaíochta (CPA) agus de réir an
aicmithe a úsáidtear i staidreamh Eorpach fuinnimh.
–
Iarmharaigh fuinnimh, lena
gcuimsítear dramhaíl (gan luach airgid); caillteanais le linn
eastósctha/astarraingthe, leithdháileadh/iompar, claochlú/tiontú agus stóráil;
chomh maith le hítimí comhardaithe chun na táblaí soláthair agus úsáide a
chomhardú.
6. Déantar an
‘ceangal’ idir tháscaire phrionsabal an chónaithe agus an táscaire bunaithe ar
chríoch a thíolacadh don gheilleagar náisiúnta iomlán (gan aon mhiondealú de
réir tionscail) agus faightear é mar seo a leanas:
úsáid iomlán fuinnimh de réir aonaid chónaithigh
– úsáid fuinnimh de réir aonaid chónaithigh
thar lear
+ úsáid fuinnimh de réir aonaid neamhchónaithigh
ar an gcríoch
= olltomhaltas fuinnimh intíre (bunaithe ar an
gcríoch)
Roinn 6
UASRÉ NA nIDIRTHRÉIMHSÍ
Maidir le cur chun feidhme fhorálacha na
hIarscríbhinne seo, is é 2 bhliain ón gcéad spriocdháta tarchurtha uasré na
hidirthréimhse.’
[1]               IO L xxx.
[2]               IO: cuir
isteach dáta – trí mhí tar éis theacht i bhfeidhm an Rialacháin leasaithigh
seo.
[3]               IO L 97, 9.4.2008, lch. 13.


				|

		52011PC0215

			Togra do RIALACHÁIN Ó PHARLAIMINT NA hEORPA AGUS ÓN gCOMHAIRLE lena gcuirtear comhar feabhsaithe chun feidhme maidir le cosaint aonadach phaitinne a chruthú /* COIM/2011/0215 leagan deireanach - 2011/0093 (COD) */

			   	MEABHRÁN MÍNIÚCHÁIN
1.           COMHTHÉACS AN TOGRA

1.1.
Cúlra an togra

San Aontas Eorpach (AE), is féidir cosaint
phaitinne a fháil faoi láthair trí oifigí paitinne náisiúnta na mBallstát, ina
ndeonaítear paitinní náisiúnta, nó trí Oifig na bPaitinní Eorpacha (OPE) faoi
chuimsiú Choinbhinsiún na bPaitinní Eorpacha (CPE)[1]. Mar sin féin, a luaithe a
dheonaíonn OPE paitinn Eorpach, ní foláir í a bhailíochtú i ngach Ballstát ina
bhfuil cosaint phaitinne á lorg. Chun paitinn Eorpach a bhailíochtú i gcríoch
Ballstáit, féadfaidh an dlí náisiúnta a cheangal inter alia ar
shealbhóir na paitinne aistriúchán na paitinne Eorpaí a chomhdú i dteanga
oifigiúil an Bhallstáit sin[2].
Mar sin, tá costais an-mhór agus an-chastacht ag baint leis an gcóras reatha
paitinne san AE, go háirithe i dtéarmaí riachtanas aistriúcháin. Bíonn an
costas foriomlán a bhaineann le gnáthphaitinn Eorpach a bhailíochtú chomh hard
le EUR 12 500 más rud é nach mbailíochtaítear í ach in
13 Bhallstát agus bíonn an costas chomh hard le EUR 32 000 má
bhailíochtaítear í san AE ar fad. Meastar go gcaitear tuairim is
EUR 193 milliún in aghaidh na bliana ar chostais bhailíochtaithe
iarbhír san AE.
Sa straitéis “Eoraip 2020”[3] agus sa Ghníomh um an Margadh
Aonair[4],
aithníodh gur tosaíocht é geilleagar a bhunú bunaithe ar fhaisnéis agus ar
nuálaíocht. Is é atá mar sprioc ag an dá thionscnamh na creatchoinníollacha a
fheabhsú do ghnólacht chun críoch nuálaíochta trí chosaint aonadach paitinne a
chruthú i mBallstáit an AE mar aon le córas aontaithe Eorpach um dhlíthíocht paitinní.

D'ainneoin go n-aithnítear go forleathan go
bhfuil míbhuntáiste ag baint do ghnólachtaí san Eoraip ó thaobh iomaíochais de
in éagmais cosanta aonadaí paitinne, níor éirigh leis an Aontas cosaint
aonadach phaitinne a bhunú go n-uige seo. Ba i mí Lúnasa 2000 a mhol an
Coimisiún den chéad uair Rialachán ón gComhairle maidir leis an bpaitinn
Chomhphobail[5].
In 2002, ghlac Parlaimint na hEorpa Rún Reachtach[6]. In 2003, ghlac an Chomhairle
cur chuige coiteann polaitiúil[7],
ach ní raibh sí ábalta teacht ar chomhaontú críochnaitheach. Rinneadh pléití
maidir leis an togra a athsheoladh sa Chomhairle tar éis don Choimisiún an
Teachtaireacht maidir leis an gcóras paitinne a fheabhsú san Eoraip a ghlacadh
i mí Aibreáin 2007[8].
Rinneadh an gealltanas paitinn aonadach Chomhphobail a chruthú a dheimhniú sa
Teachtaireacht.
I gConradh Liospóin tugadh isteach bunús dlí
níos sonraí chun cearta maoine intleachtúla Eorpacha a chruthú. De réir Airteagal 118(1)
den Chonradh ar Fheidhmiú an Aontais Eorpaigh (CFAE), tá bearta maidir le
cearta maoine intleachtúla Eorpacha a chruthú le bunú ag Parlaimint na hEorpa
agus ag an gComhairle ag gníomhú dóibh i gcomhréir leis an ngnáthnós imeachta
reachtach. In Airteagal 118(2) den CFAE, áfach, leagtar amach bunús dlí
sonrach maidir le socruithe teanga i gcás ceart maoine intleachtúla Eorpach,
atá le bunú le nós imeachta reachtach ar leith ón gComhairle ag gníomhú di
d'aon toil tar éis di dul i gcomhairle le Parlaimint na hEorpa. Dá bhrí sin, ní
foláir na socruithe teanga i gcás aon chórais aonadaigh paitinne san AE a bhunú
trí Rialachán ar leithligh.
I mí na Nollag 2009, ghlac an Chomhairle
conclúidí maidir le córas feabhsaithe paitinne don Eoraip[9] agus cur chuige ginearálta i
ndáil leis an togra le haghaidh Rialacháin maidir leis an bPaitinn AE[10]. Níor clúdaíodh socruithe
aistriúcháin, mar sin féin, i ngeall ar an athrú thuasluaite ar an mbunús dlí.
An 30 Meitheamh 2010, ghlac an
Coimisiún togra le haghaidh Rialacháin ón gComhairle maidir le socruithe
aistriúcháin don phaitinn Chomhphobail[11].
Bhí tuarascáil ar an Measúnú Tionchair[12]
ag gabháil leis an togra, tuarascáil ina raibh anailísiú déanta ar roghanna
éagsúla do na socruithe aistriúcháin a d'fhéadfadh a bheith ann. Beag beann ar
na hiarrachtaí suntasacha a rinne Uachtaránacht na Comhairle, rinneadh taifead
ag cruinniú na Comhairle Iomaíochais an 10 Samhain 2010 nach rabhthas
ábalta teacht ar chomhaontú d'aon toil maidir leis na socruithe aistriúcháin[13]. Deimhníodh ag cruinniú na
Comhairle Iomaíochais an 10 Nollaig 2010[14] go raibh deacrachtaí
dosháraithe ann, rud a d'fhág nach bhféadfaí teacht ar chinneadh d'aon toil
ansin nó go ceann i bhfad. Dá bhrí sin, ní féidir cuspóirí na Rialachán
beartaithe maidir le cosaint ionadach phaitinne a bhunú san Aontas Eorpach ar
fad a bhaint amach laistigh de thréimhse réasúnta trí fhorálacha ábhartha na
gConarthaí a chur i bhfeidhm.
I ngeall ar iarraidh ó dhá Bhallstát déag (An
Danmhairg, an Eastóin, an Fhionlainn, an Fhrainc, an Ghearmáin, an Ísiltír, an
Liotuáin, Lucsamburg, an Pholainn, Ríocht Aontaithe, an tSlóivéin agus an
tSualainn) chuir an Coimisiún togra[15]
faoi bhráid na Comhairle maidir le comhar feabhsaithe a údarú i ndáil le
cosaint aonadach phaitinne. Shonraigh na Ballstáit uile ina n-iarrataí gur
cheart tograí reachtacha an Choimisiúin laistigh den chomhar feabhsaithe a
bheith bunaithe ar na hidirbheartaíochtaí a bhí ar siúl le déanaí sa
Chomhairle. Tar éis an togra a ghlacadh, d'iarr an Bheilg, an Ostair, Éire, an
Phortaingéil, Málta, an Bhulgáir, an Rómáin, Poblacht na Seice, an tSlóvaic, an
Ungáir, Laitvia, an Ghréig agus an Chipir bheith rannpháirteach sa chomhar
freisin. Ghlac an Chomhairle an togra le haghaidh an chinnidh um údarú tar éis
di toiliú Pharlaimint na hEorpa a fháil, an 10 Márta 2011. Trí
bhíthin an rialacháin reatha, cuirtear an comhar feabhsaithe chun feidhme
maidir le cosaint aonadach phaitinne a chruthú mar atá údaraithe le Cinneadh 2011/167/AE
ón gComhairle[16].

1.2.
Cur chuige dlíthiúil

I gcomparáid leis an togra ón gCoimisiún in 2000,
cuireann an togra seo le córas na bpaitinní Eorpacha atá ann cheana trí
éifeacht aonadach a thabhairt do phaitinní Eorpacha a dheonaítear do chríocha
na mBallstát rannpháirteach. Beidh an chosaint aonadach phaitinne roghnach agus
beidh sí ann ag an am céanna le paitinní naisiúnta agus Eorpacha. Féadfaidh
sealbhóirí na bpaitinní Eorpacha arna ndeonú ag OPE iarraidh a chur isteach
chuig OPE laistigh de mhí amháin tar éis lua dheonú na paitinne Eorpaí a
fhoilsiú, ag iarraidh go ndéanfar an éifeacht aonadach a chlárú. A luaithe is
atá sí cláraithe, tabharfaidh an éifeacht aonadach cosaint aonfhoirmeach agus
beidh éifeacht chomhionann aici ar fud chríocha na mBallstát rannpháirteach go
léir. Ní fhéadfar paitinní Eorpacha le héifeacht aonadach a dheonú, a
thraschur, a chúlghairm nó a dhul in éag ach amháin i ndáil leis na críocha sin
ina n-iomláine. Tabharfaidh na Ballstáit rannpháirteacha cúram riaracháin na
bpaitinní Eorpacha le héifeacht aonadach do OPE.
2.           COMHAIRLIÚCHÁIN LE PÁIRTITHE LEASMHARA
I mí Eanáir 2006, sheol an Coimisiún
comhairliúchán leathan maidir leis an mbeartas paitinne amach anseo san Eoraip[17]. Fuarthas níos mó ná
2 500 freagra ó gheallsealbhóirí éagsúla, lena n-áirítear gnólachtaí in
earnálacha uile an gheilleagair, comhlachais ghnó agus comhlachais fiontar beag
agus meánmhéide, cleachtóirí paitinne, údaráis phoiblí agus lucht léinn. Bhí na
freagróirí ag iarraidh córas Eorpach paitinne lena dtabharfaí dreasachtaí do
nuálaíocht, lena n-áiritheofaí scaipeadh eolais eolaíoch, lena n-éascófaí
traschur teicneolaíochta, agus ar córas é a bheadh ar fáil do na gníomhaithe ar
fad sa mhargadh agus atá cinnte ó thaobh dlí. Léirigh na freagraí go soiléir
díomá na ngeallsealbhóirí leis an easpa dul chun cinn sa tionscadal paitinne
Comhphobail. Go háirithe, dhiúltaigh na freagróirí ar fad, beagnach, (úsáideoirí
an chórais phaitinne) na socruithe aistriúcháin a áiríodh i gcur chuige
coiteann polaitiúil na Comhairle 2003 inar leagadh síos go mbeadh ar shealbhóir
na paitinne aistriúchán ar na héilimh a sholáthar (a mbeadh éifeacht dhlíthiúil
aige) i ngach ceann de theangacha oifigiúla an Chomhphobail.
Tríd is tríd, thug na geallsealbhóirí le fios
go dtacaíonn siad le paitinn Chomhphobail a bheadh aonadach, ar phraghas
réasúnta agus iomaíoch. Tugadh an teachtaireacht sin arís ag éisteacht phoiblí
a tionóladh an 12 Iúil 2006, áit inar dhearbhaigh a lán
geallsealbhóirí éagsúla gur thacaigh siad le paitinn fíoraonadach
d'ardcháilíocht a chruthú. Leag siad béim air, áfach, nár cheart an bonn a
bhaint d'úsáideacht an tionscadail i ngeall ar chomhréitigh pholaitiúla. Go
háirithe, leag ionadaithe na bhfiontar beag agus meánmhéide béim ar thábhacht
costas réasúnta a bheith ar phaitinniú.
Díríodh go cuimsitheach freisin ar cheist na
cosanta aonadaí paitinne sa chomhairliúchán ar an Acht um Ghnólachtaí Beaga san
Eoraip, ina raibh réimse tionscnamh dírithe ar chuidiú le FBManna Eorpacha[18]. D'aithin na fiontair bheaga
agus mheánmhéide leibhéal ard na dtáillí paitinne agus castacht dhlíthiúil an
chórais phaitinne mar chonstaicí móra[19]. Ina
n-aighneachtaí chuig an gcomhairliúchán, d'iarr gnólachtaí i gcoitinne agus
ionadaithe FBManna go háirithe laghdú suntasach ar chostais phaitinne i gcás
paitinne aonadaí amach anseo[20].Rinne
geallsealbhóirí éagsúla tagairt do chosaint aonadach phaitinne i bpáipéir
seasaimh le déanaí. Deimhníonn comhlachais ghnó Eorpacha, amhail BusinessEurope[21], UEAPME[22] agus Eurochambres[23] gurb é atá ag teastáil ó
ghnóthais, idir mhór is bheag, cosaint phaitinne atá simplithe, éifeachtach ó
thaobh costais de agus inrochtana. Tá eagraíochtaí náisiúnta gnó i roinnt mhaith
Ballstát agus ar fud na n-earnálacha tionscail tar éis na saincheisteanna
céanna a ardú[24].
Leag geallsealbhóirí béim air gur cheart aon
réiteach ar chosaint aonadach phaitinne a bheith bunaithe ar mheicníochtaí atá
ann cheana chun paitinní a dheonú san Eoraip, agus nár cheart go mbeadh gá le
hathbhreithniú ar Choinbhinsiún na bPaitinní Eorpacha.
3.           MEASÚNÚ TIONCHAIR
Gabhann measúnú tionchair leis an togra seo,
measúnú ina sonraítear príomhfhadhbanna an chórais phaitinne Eorpaigh reatha:
(i) costais arda a bhaineann le paitinní Eorpacha a aistriú agus a
fhoilsiú, (ii) difríochtaí i gcothabháil paitinní sna Ballstáit (ní foláir
na táillí athnuachana bliantúla a íoc gach bliain i ngach tír ina
mbailíochtaítear an phaitinn); agus (iii) an chastacht riaracháin a
bhaineann le traschur, ceadúnais agus cearta eile i ndáil le paitinní a chlárú.
Dá bhrí sin, de bharr a chostasaí agus a chasta atá cosaint chuimsitheach
phaitinne san Eoraip, níl an chosaint sin inrochtana do roinnt mhaith
ceapadóirí agus cuideachtaí.
Déantar anailís ar na roghanna seo a leanas sa
mheasúnú tionchair:
Rogha 1 (Suíomh tagartha) – ní dhéanfaidh
an Coimisiún beart ar bith,
Rogha 2 – leanfaidh an Coimisiún ag obair
leis na hinstitiúidí eile i dtreo phaitinn AE lena gclúdófar 27 Ballstát,
Rogha 3 – tíolacfaidh an Coimisiún tograí
le haghaidh rialachán lena gcuirtear comhar feabhsaithe chun feidhme:
Forogha 3.1 – molfaidh an Coimisiún
socruithe aistriúcháin is infheidhme maidir le cosaint aonadach phaitinne, ar
socruithe iad a chomhfhreagraíonn dá thogra an 30 Meitheamh 2010, nó
Forogha 3.2 – molfaidh an Coimisiún
socruithe aistriúcháin is infheidhme maidir le cosaint aonadach phaitinne
bunaithe ar a thogra an 30 Meitheamh 2010 agus lena n-ionchorprófar
gnéithe de thogra comhréitigh a phléigh an Chomhairle.
Léirigh an anailís a rinneadh sa mheasúnú
tionchair gurb é rogha 3 in éineacht le forogha 3.2 rogha na
tosaíochta.
Ní féidir díriú ar na fadhbanna seo ach ar
leibhéal an AE, toisc nach mbeadh na Ballstáit in ann na héifeachtaí dlíthiúla
a ghabhann le paitinní, arb ionann iad i roinnt Ballstát, a bhunú iad féin in
éagmais ionstraime dlíthiúla ón AE.
4.           EILIMINTÍ DLÍ AN TOGRA
I gCinneadh ón gComhairle 2011/167/AE
údaraíodh na Ballstáit atá liostaithe in Airteagal 1 den Chinneadh sin
comhar feabhsaithe a bhunú maidir le cosaint aonadach phaitinne a chruthú.
Déantar foráil in Airteagal 118 (1) den
CFAE maidir le bunús dlí chun cearta maoine intleachtúla Eorpacha a chruthú
lena dtugtar cosaint aonfhoirmeach ar fud an Aontais Eorpaigh trí bhíthin
rialacháin arna ghlacadh ag Parlaimint na hEorpa agus ag an gComhairle, ag
gníomhú dóibh i gcomhréir leis an ngnáthnós imeachta reachtach.
5.           IMPLEACHTAÍ BUISÉADACHA
Ní bheidh tionchar ar bith ag an togra seo ar
bhuiséad an Aontais.
6.           TUAIRISC MHIONSONRAITHE
Airteagal 1 – Ábhar
San Airteagal seo, sainmhínítear ábhar an
Rialacháin seo lena gcuirtear an comhar feabhsaithe chun feidhme maidir le
cosaint aonadach phaitinne a chruthú arna údarú le Cinneadh 2011/167/AE ón
gComhairle. Tá sé soiléir ann gurb ionann an Rialachán seo agus comhaontú
speisialta de réir bhrí Airteagal 142 de CPE.
Airteagal 2 - Sainmhínithe
Déantar foráil san Airteagal seo maidir le
sainmhínithe na bpríomhthéarmaí a úsáidtear sa Rialachán seo.
Airteagal 3 – Paitinn Eorpach le
héifeacht aonadach
Foráiltear san Airteagal seo go bhféadfaidh
paitinní Eorpacha tairbhiú d'éifeacht aonadach sna Ballstáit rannpháirteacha ar
chuntar go bhfuil a n-éifeacht aonadach cláraithe sa Chlár um chosaint aonadach
phaitinne. Ina theannta sin, leagtar síos príomhghnéithe na paitinne Eorpaí le
héifeacht aonadach: í a bheith de chineál aonadach, cosaint aonfhoirmeach á
tabhairt aici agus éifeacht chomhionann aici sna Ballstáit rannpháirteacha go
léir. Leanann sé as sin, de ghnáth, nach bhféadfar paitinn Eorpach le héifeacht
aonadach a theorannú, a cheadúnú, a thraschur, a chúlghairm nó a dhul in éag
ach amháin i leith na mBallstát rannpháirteach go léir. Ar deireadh, measfar
nach bhfuil éifeacht aonadach paitinne Eorpaí tagtha chun cinn a mhéid is go
bhfuil an phaitinn Eorpach culghairmthe nó teoranta.
Airteagal 4 – Dáta feidhme
Tiocfaidh paitinn Eorpach le héifeacht
aonadach i bhfeidhm sna Ballstáit rannpháirteacha ar an dáta ar a bhfoilsíonn
OPE lua dheonú na paitinne Eorpaí. I gcás ina bhfuil an éifeacht aonadach
cláraithe, sonraítear go ndéanfaidh na Ballstáit rannpháirteacha na bearta is
gá chun a áirithiú go measfar nach bhfuil paitinn Eorpach tagtha i bhfeidhm mar
phaitinn náisiúnta ina gcríoch ar an dáta ar a bhfoilsítear lua an deonúcháin i
bFeasachán na bPaitinní Eorpacha.
Airteagal 5 - Réamhchearta
I gcás teorannú nó cúlghairme ar fhoras easpa
úrnuachta de bhun Airteagal 54(3) de CPE, ní thiocfaidh teorannú nó
cúlghairm paitinne Eorpaí le héifeacht aonadach i bhfeidhm ach amháin i leith
na mBallstát rannpháirteach/an Bhallstáit rannpháirtigh atá ainmnithe san
iarratas níos luaithe ar phaitinn Eorpach mar atá foilsithe.
Airteagal –6 Ceart um úsáid
dhíreach an aireagáin a chosc
Leagtar síos san Airteagal seo an ceart atá ag
sealbhóir paitinne Eorpaí le héifeacht aonadach tríú páirtithe nach bhfuil a
thoiliú acu a chosc ó tháirge is ábhar don phaitinn a dhéanamh, a thairiscint,
a chur ar an margadh nó a úsáid, nó an táirge a allmhairiú nó a stóráil chun na
críocha sin. Ina theannta sin, is féidir le sealbhóir na paitinne tríú
páirtithe a chosc ó phróiseas is ábhar don phaitinn a úsáid nó, nuair is eol do
thríú páirtí, nó nuair ba cheart gurbh eol dó, go bhfuil cosc ar úsáid an
phróisis gan chead ón sealbhóir, is féidir leis é a chosc ón bpróiseas a thairiscint
le húsáid laistigh de na Ballstáit rannpháirteacha. Ar deireadh, is féidir leis
an sealbhóir tríú páirtithe a chosc ó tháirge a thairiscint, a chur ar an
margadh, a úsáid, a allmhairiú nó a stóráil chun na críocha sin i gcás táirge a
fuarthas go díreach ó phróiseas is ábhar don phaitinn.
Airteagal 7 – Ceart um úsáid
indíreach an aireagáin a chosc
San Airteagal seo, leagtar síos ceart an
tsealbhóra paitinne Eorpaí le héifeacht aonadach aon tríú páirtí a chosc ó
mhodhanna a bhaineann le heilimint shár-riachtanach den aireagán sin a
sholáthar, nó a thairiscint iad a sholáthar, laistigh de na Ballstáit
rannpháirteacha, do dhuine ar bith gan toiliú an tsealbhóra, seachas páirtí atá
i dteideal an aireagáin phaitinnithe a shaothrú. Baineann na modhanna sin leis
an eilimint shár-riachtanach den aireagán a chur i bhfeidhm ann, nuair is eol
don tríú páirtí, nó nuair ba cheart gurbh eol dó, go bhfuil na modhanna sin
oiriúnach chun an t-aireagán sin a chur i bhfeidhm agus go bhfuil siad
beartaithe chuige sin. Ní bheidh feidhm ag an méid sin, áfach, nuair is
príomhtháirgí tráchtála iad na modhanna, ach amháin nuair a aslaíonn an tríú
páirtí an duine ar soláthraíodh na modhanna dó chun tabhairt faoi ghníomhartha
a choisctear de réir Airteagal 6.
Airteagal 8 – Éifeachtaí na
paitinne Eorpaí le héifeacht aonadach a theorannú
San Airteagal seo déantar foráil maidir le
roinnt teorainneacha ar na héifeachtaí arna ndeonú leis an bpaitinn Eorpach le
héifeacht aonadach. Go háirithe, ní bheidh feidhm ag na héifeachtaí sin maidir le
gníomhartha a dhéantar go príobháideach agus chun críoch neamhthráchtála,
maidir le gníomhartha a dhéantar chun críoch turgnaimh a bhaineann le hábhar an
aireagáin phaitinnithe nó maidir le hullmhúchán leithleach cógais do chásanna
indibhidiúla i gcógaslann i gcomhréir le hoideas liachta. Ní choisctear ach
oiread, gníomhartha eile arna gceadú faoi dhlí an Aontais, go háirithe
gníomhartha a bhaineann le táirgí míochaine tréidliachta, táirgí míochaine le
caitheamh ag an duine, cearta maidir le cineálacha plandaí agus cosaint dlí
ríomhchlár trí chóipcheart agus cosaint dlí aireagán biteicneolaíoch. Ar
deireadh, ní bheidh feidhm ag na héifeachtaí arna ndeonú leis an bpaitinn
Eorpach le héifeacht aonadach maidir le húsáid an aireagáin phaitinnithe ar
bord soitheach, aerárthach nó feithiclí talún de chuid tíortha seachas na
Ballstáit rannpháirteacha, nuair a théann na soithigh, aerárthaigh nó feithiclí
sin isteach in uiscí Ballstát rannpháirteach go sealadach nó de thaisme ná
maidir le húsáid beostoic chosanta chun críoch feirmeoireachta ag feirmeoir, ar
chuntar gur dhíol sealbhóir na paitinne na hainmhithe póir nó aon ábhar
pórúcháin eile ainmhithe leis an bhfeirmeoir nó gur thráchtáil sé ar bhealach
eile iad leis an bhfeirmeoir, lena thoiliú.
Airteagal 9 – Ídiú na gceart arna
ndeonú ag an bPaitinn Eorpach le héifeacht aonadach
Ní bheidh feidhm ag na cearta arna ndeonú ag
an bpaitinn Eorpach le héifeacht aonadach maidir le gníomhartha a bhaineann
leis an táirge arna chlúdach ag an bpaitinn sin ar gníomhartha iad a dhéantar
laistigh de chríocha na mBallstát rannpháirteach tar éis do shealbhóir na
paitinne an táirge sin a chur ar an margadh san Aontas nó a thoiliú a thabhairt
chuige sin, mura bhfuil forais dhlisteanacha ann ar a gcuirfeadh an sealbhóir i
gcoinne tuilleadh tráchtálaithe an táirge.
Airteagal 10 – Déileáil le
paitinn Eorpach le héifeacht aonadach mar phaitinn náisiúnta
Déileálfar le paitinn Eorpach le héifeacht
aonadach mar mhír maoine ina hiomláine, agus sna Ballstáit rannpháirteacha
uile, mar phaitinn náisiúnta an Bhallstáit rannpháirtigh ina raibh, de réir
Chlár na bPaitinní Eorpacha, a ghnáthchónaí nó a phríomhionad gnó ag sealbhóir
na paitinne ar an dáta ar ar cuireadh isteach iarratas ar an bpaitinn. Nuair
nach bhfuil feidhm ag an méid sin, déileálfar leis an bPaitinn Eorpach le
héifeacht aonadach mar mhír mhaoine amhail is gur paitinn náisiúnta í de chuid
an Bhallstáit rannpháirtigh ina raibh ionad gnó ag an sealbhóir ar an dáta sin.
Déantar foráil maidir le rialacha speisialta i gcás comhshealbhóirí. Nuair nach
bhfuil a ghnáthchónaí ná ionad gnó ag sealbhóir ar bith i mBallstát
rannpháirteach, déileálfar leis an bPaitinn Eorpach le héifeacht aonadach mar
mhír mhaoine amhail is gur paitinn náisiúnta í de chuid an Stáit ina bhfuil
suíomh Eagraíocht na bPaitinní Eorpacha.
Ní foláir go mbeidh socruithe dlínsiúla
iomchuí a fhreagróidh do riachtanais úsáideoirí an chóras paitinne ag gabháil
le cruthú cosanta aonadaí paitinne. Ionas go bhfeidhmeoidh an chosaint aonadach
phaitinne i gceart sa chleachtas, ba cheart socruithe dlínsiúla iomchuí a
bheith ann chun gur féidir paitinní a chur i bhfeidhm nó a chúlghairm ar fud
chríoch na mBallstát rannpháirteach agus chun gur féidir breithiúnais
d'ardcháilíocht agus deimhneacht dhlíthiúil do chuideachtaí a áirithiú ag an am
céanna. Molfar socruithe dlínsiúla sonracha chomh luath agus is féidir, ag cur
san áireamh freisin tuairim le déanaí ó Chúirt Bhreithiúnais an Aontais
Eorpaigh (A‑1/09) maidir le comhoiriúnacht an dréachtchomhaontaithe
maidir le Cúirt na bPaitinní Eorpacha agus na bPaitinní AE leis na Conarthaí.
Airteagal 11 - Ceadúnais chirt
San Airteagal seo cumasaítear do shealbhóir
paitinne Eorpaí le héifeacht aonadach ráiteas a chur chuig OPE ag rá go bhfuil
sé sásta cead a thabhairt do dhuine ar bith an t-aireagán a úsáid mar cheadúnaí
i gcomaoin cúitimh iomchuí (ceadúnas conarthach).
Airteagal 12 – Cur
chun feidhme ag na Ballstáit rannpháirteacha
San Airteagal seo leagtar síos na cúraimí, de
réir bhrí Airteagal 143 de CPE, a chuireann na Ballstáit rannpháirteacha
ar OPE. Comhlíonfaidh OPE na cúraimí sin i gcomhréir lena rialacha inmheánacha.
Déanfaidh OPE iarrataí ar éifeacht aonadach a riar, iontrálacha a bhaineann le
paitinní Eorpacha le héifeacht aonadach a áireamh agus a riar i gClár na
bPaitinní Eorpacha, ráitis maidir le ceadúnú a ghlacadh agus a chlárú, foilsiú
na n-aistriúchán is gá a áirithiú le linn na hidirthréimhse, táillí athnuachana
a bhailiú agus a riar (chomh maith le táillí breise), cuid de na táillí
athnuachana arna mbailiú a dháileadh ar na Ballstáit rannpháirteacha agus scéim
chúitimh i leith costas aistriúcháin a riar d'iarratasóirí atá ag cur iarratas
isteach ar phaitinn Eorpach i gceann de theangacha oifigiúla an Aontais nach
teanga oifigiúil de chuid OPE í.
Áiritheoidh na Ballstáit rannpháirteacha go
gcuirfear isteach iarrataí ar éifeacht aonadach ó shealbhóir na paitinne i
dteanga na nósanna imeachta mar atá shainmhíníthe in Airteagal 14(3) de
CPE tráth nach déanaí ná mí amháin tar éis fhoilsiú lua an deonúcháin i
bhFeasachán na bPaitinní Eorpacha. Áiritheoidh
na Ballstáit rannpháirteacha freisin go léireofar an éifeacht aonadach sa Chlár
um chosaint aonadach phaitinne, i gcás ina gcomhlíonfar na coinníollacha
ábhartha. Cuirfear OPE ar an eolas faoi theorainneacha agus faoi chúlghairmeacha
paitinní Eorpacha le héifeacht aonadach.
Leagtar síos san Airteagal seo freisin go
mbunóidh na Ballstáit rannpháirteacha Roghchoiste faoi chuimsiú Chomhairle
Riaracháin Eagraíocht na bPaitinní Eorpacha d'fhonn rialachas agus maoirsiú na
gcúraimí arna gcur ar OPE a áirithiú. Ar deireadh, áiritheoidh na Ballstáit
rannpháirteacha cosaint dlí éifeachtach os comhair cúirte náisiúnta i gcoinne
cinntí riaracháin OPE agus í ag comhlíonadh na gcúraimí a chuirtear uirthi.
Airteagal 13
Prionsabal
Foráiltear san Airteagal
seo don phrionsabal go ndéanfar na speansais arna dtabhú ag OPE i gcomhlíonadh
na gcúraimí breise a chlúdach le táillí arna nginiúint ag paitinní Eorpacha le
héifeacht aonadach.
Airteagal 14 – Táillí
athnuachana
Déanfar táillí
athnuachana i leith paitinní Eorpacha le héifeacht aonadach a íoc le
hEagraíocht na bPaitinní Eorpacha. Más rud é nach n-íoctar táille athnuachana
in am is i dtráth, rachaidh an phaitinn Eorpach le héifeacht aonadach in éag.
Airteagal 15
– Leibhéal na dtáillí athnuachana
Leagtar amach san
Airteagal seo roinnt rialacha agus coinníollacha atá le cur san áireamh agus
leibhéal na dtáillí athnuachana á gcinneadh. Go háirithe, foráiltear ann go
mbeidh táillí athnuachana do phaitinní Eorpacha le héifeacht aonadach
forchéimnitheach ar feadh théarma na paitinne agus gur leor iad ní hé amháin
chun na costais uile a chlúdach a bhaineann le cosaint aonadach phaitinne a
dheonú agus a riar, ach gur leor iad freisin, mar aon leis na táillí atá le
híoc le hEagraíocht na bPaitinní Eorpacha le linn na céime réamhdheonúcháin,
chun buiséad comhardaithe na hEagraíochta a áirithiú.
Ar deireadh, leagtar síos san Airteagal go
dtugtar de chumhacht don Choimisiún gníomhartha tarmligthe a ghlacadh a
bhaineann le leibhéal na dtáillí athnuachana do phaitinní Eorpacha le héifeacht
aonadach a shocrú.
Airteagal 16 - Dáileadh

Maidir leis an gcion lena ndáilfear 50 faoin
gcéad de shuim na dtáillí athnuachana arna n-íoc as paitinní Eorpacha le
héifeacht aonadach lúide na costais a bhaineann le riaradh na cosanta aonadaí
paitinne i measc na mBallstát rannpháirteach, socróidh an Coimisiún é ar bhonn
critéar cóir, cothrom agus ábhartha atá liostaithe san Airteagal seo. Úsáidfidh
na Ballstáit rannpháirteacha suim na dtáillí athnuachana a leithdháiltear orthu
chun críocha a bhaineann le paitinní.
Tugtar de chumhacht don Choimisiún gníomhartha
tarmligthe a ghlacadh maidir le dáileadh na dtáillí athnuachana idir Bhallstáit
rannpháirteacha.
Airteagal 17
– An tarmligean a fheidhmiú
San Airteagal seo tugtar sonraí maidir leis an
gcumhacht a bhronntar ar an gCoimisiún gníomhartha tarmligthe a ghlacadh.
Déantar an tarmligean ar feadh tréimhse éiginnte ama agus féadfaidh Parlaimint
na hEorpa (PE) nó an Chomhairle é a chúlghairm am ar bith. Ní foláir fógra a
thabhairt do PE nó don Chomhairle i leith aon ghnímh tharmligthe ionas go
bhféadfaidh siad agóid a dhéanamh laistigh de thréimhse 2 mhí.
Airteagal 18 – Comhar idir an
Coimisiún agus Oifig na bPaitinní Eorpacha
Foráiltear san Airteagal seo go mbunóidh an
Coimisiún dlúthchomhar le OPE sna réimsí a chuimsítear sa Rialachán seo.
Airteagal 19 – Dlí na hiomaíochta agus
dlí na hiomaíochta éagóraí a chur i bhfeidhm
San Airteagal seo foráiltear go bhfuil an
Rialachán gan dochar do chur i bhfeidhm dhlí na hiomaíochta agus dhlí na hiomaíochta
éagóraí.
Airteagal 20 – Tuarascáil ar
fheidhmiú an Rialacháin seo
Gach sé bliana déanfaidh an Coimisiún
tuarascáil maidir le feidhmiú an Rialacháin a chur faoi bhráid na Comhairle
agus nuair is gá, déanfaidh sé tograí iomchuí maidir lena leasú.
Airteagal 21 – Fógra ó na
Ballstáit rannpháirteacha
San Airteagal seo ceanglaítear ar na Ballstáit
rannpháirteacha fógra a thabhairt don Choimisiún maidir leis na bearta a
ghlacfaidh siad faoi Airteagal 4(2) agus Airteagal 12.
Airteagal 22 - Teacht i bhfeidhm
agus cur i bhfeidhm
San Airteagal seo foráiltear go dtiocfaidh an
Rialachán seo i bhfeidhm an fichiú lá tar éis lá a fhoilsithe in Iris
Oifigiúil an Aontais Eorpaigh. Mar sin féin, ós rud é go mbeadh na
socruithe teanga is infheidhme maidir le paitinní Eorpacha le héifeacht
aonadach á rialú le Rialachán …/… ón gComhairle agus go bhfuil na forálacha
substainteacha is infheidhme maidir leis na paitinní sin á rialú leis an
Rialachán seo, ba cheart an dá Rialachán seo a chur i bhfeidhm go
comhpháirteach amhail ó dháta sonrach amháin. Áiritheoidh na Ballstáit
rannpháirteacha go mbeidh na rialacha dá dtagraítear in Airteagal 4(2)
agus Airteagal 12 ar bun roimh dháta an iarratais nó ar an dáta féin. Ar
deireadh, leagtar síos gur féidir cosaint aonadach phaitinne a iarraidh do
phaitinn Eorpach ar bith ar an dáta ar a dtagann an Rialachán seo i bhfeidhm nó
dá éis.
2011/0093 (COD)
Togra do
RIALACHÁIN Ó PHARLAIMINT NA hEORPA AGUS
ÓN gCOMHAIRLE
lena gcuirtear comhar feabhsaithe chun
feidhme maidir le cosaint aonadach phaitinne a chruthú
TÁ PARLAIMINT NA hEORPA AGUS
COMHAIRLE AN AONTAIS EORPAIGH,
Ag féachaint don Chonradh ar an Aontas Eorpach
agus don Chonradh ar Fheidhmiú an Aontais Eorpaigh, agus
go háirithe Airteagal 118(1) de,
Ag féachaint do Chinneadh 2011/167/AE ón
gComhairle an 10 Márta 2011 lena n-údaraítear comhar feabhsaithe
maidir le cosaint aonadach phaitinne a chruthú[25],
Ag féachaint don togra ón gCoimisiún Eorpach,
Tar éis dóibh an dréachtghníomh reachtach a
chur chuig na Parlaimintí náisiúnta,
Ag gníomhú dóibh i gcomhréir leis an ngnáthnós
imeachta reachtach,
De bharr an méid seo a leanas:
(1)       I gcomhréir le hAirteagal 3(3)
den Chonradh ar an Aontas Eorpach, bunóidh an tAontas margadh inmheánach,
oibreoidh sé ar son fhorbairt inbhuanaithe na hEorpa bunaithe ar fhás
eacnamaíoch cothromúil, agus cuirfidh sé ascnamh eolaíoch agus teicneolaíoch
chun cinn. Cuidítear le cur i gcríoch na gcuspóirí sin trí na coinníollacha
dlíthiúla a chruthú lena gcumasaítear do ghnólachtaí a ngníomhaíochtaí maidir
le monaraíocht agus dáileadh táirgí thar theorainneacha náisiúnta a oiriúnú
agus trí bhreis roghanna agus deiseanna a sholáthar dóibh. Ba cheart go mbeadh
cosaint aonfhoirmeach phaitinne laistigh den mhargadh inmheánach, nó cuid
shuntasach de ar a laghad, i measc na ngníomhartha dlíthiúla atá ar fáil do
ghnólachtaí.
(2)       Ba cheart go ndéanfadh an
chosaint aonadach phaitinne ascnamh eolaíoch agus teicneolaíoch agus feidhmiú
an mhargaidh inmheánaigh a chothú tríd an rochtain ar an gcóras paitinne a
dhéanamh níos éasca, níos saoire agus slán ó thaobh dlí de. Ba cheart di
leibhéal na cosanta paitinne a fheabhsú tríd an deis a thabhairt cosaint
aonfhoirmeach phaitinne a fháil i gcríocha na mBallstát rannpháirteach agus
costais agus castacht a dhíchur do ghnólachtaí ar fud an Aontais. Ba cheart di
bheith ar fáil d'iarratasóirí ó Bhallstáit rannpháirteacha agus ó Stáit eile,
gan aird ar náisiúntacht, áit chónaithe nó áit bhunaíochta.
(3)       De bhun Airteagal 118(1)
den Chonradh ar Fheidhmiú an Aontais Eorpaigh (dá ngairfear 'CFAE' anseo
feasta) áirítear ar na forálacha dá bhforáiltear i gcomhthéacs an margadh
inmheánach a bhunú agus a fheidhmiú, cosaint aonfhoirmeach phaitinne a chruthú
ar fud an Aontais agus socruithe láraithe údarúcháin, comhordaithe agus
maoirseachta a bhunú ar fud an Aontais.
(4)       An 10 Márta 2011,
ghlac an Chomhairle Cinneadh 2011/167/AE lena n-údaraítear comhar
feabhsaithe idir an Bheilg, an Bhulgáir, Poblacht na Seice, an Danmhairg, an
Ghearmáin, an Eastóin, Éire, an Ghréig, an Fhrainc, an Chipir, Laitvia, an
Liotuáin, Lucsamburg, an Ungáir, Málta, an Ísiltír, an Ostair, an Pholainn, an
Phortaingéil, an Rómáin, an tSlóivéin, an tSlóvaic, an Fhionlainn, an tSualainn
agus an Ríocht Aontaithe (dá ngairfear 'Ballstáit rannpháirteacha' anseo
feasta) maidir le cosaint aonadach phaitinne a chruthú.
(5)       Tríd an gCoinbhinsiún ar
Dheonú Paitinní Eorpacha (Coinbhinsiún na bPaitinní Eorpacha), arna leasú (dá
ngairfear 'CPE' anseo feasta) bunaíodh Eagraíocht na bPaitinní Eorpacha agus
cuireadh de chúram uirthi paitinní Eorpacha a dheonú. Is í Oifig na bPaitinní
Eorpacha a chomhlíonfaidh an cúram sin. Arna iarraidh sin ag sealbhóir na
paitinne, ba cheart do na paitinní Eorpacha arna ndeonú ag Oifig na bPaitinní
Eorpacha faoi na rialacha agus na nósanna imeachta atá leagtha amach i CPE,
tairbhiú d'éifeacht aonadach de bhua an Rialacháin seo i gcríocha na mBallstát
rannpháirteach (dá ngairfear 'paitinní Eorpacha le héifeacht aonadach' anseo
feasta).
(6)       Foráiltear i gCuid IX de CPE
go bhféadfaidh grúpa Ballstát d'Eagraíocht na bPaitinní Eorpacha a fhoráil gur
paitinní Eorpacha de chineál aonadach a dheonófar do na Stáit sin. Is éard atá
sa Rialachán seo comhaontú speisialta de réir bhrí Airteagal 142 de CPE,
conradh réigiúnach paitinne de réir bhrí Airteagal 45(1) den Chonradh
Comhoibriúcháin i dtaobh Paitinní an 19 Meitheamh 1970 agus comhaontú
speisialta de réir bhrí Airteagal 19 den Choinbhinsiún chun Maoin
Tionsclaíochta a Chosaint, a síníodh i bPáras an 20 Márta 1883 agus a
leasaíodh go deireanach an 14 Iúil 1967.
(7)       Ba cheart cruthú na cosanta
aonadaí paitinne a chur i gcrích trí éifeacht aonadach a thabhairt do phaitinní
Eorpacha sa chéim iardheonúcháin de bhua an Rialacháin seo agus i leith na
mBallstát rannpháirteach. Ba cheart gurb é príomhghné na bPaitinní Eorpacha le
héifeacht aonadach a ngné aonadach, i.e. go dtugann siad cosaint aonfhoirmeach
agus go bhfuil éifeacht chothrom acu sna Ballstáit rannpháirteacha go léir. Dá
bhrí sin, níor cheart paitinn Eorpach le héifeacht aonadach a theorannú, a
cheadúnú, a thraschur, a chúlghairm nó a dhul in éag ach amháin i leith na
mBallstát rannpháirteach go léir. D'fhonn raon feidhme substainteach
aonfhoirmeach na cosanta arna deonú le cosaint aonadach phaitinne a áirithiú,
ba cheart gurb iad na paitinní Eorpacha a deonaíodh do na Ballstáit
rannpháirteacha uile a bhfuil an tacar éileamh céanna acu, agus na paitinní sin
amháin, a thairbheoidh d'éifeacht aonadach. Mar sin féin, d'fhonn
deimhnitheacht dhlíthiúil a áirithiú i gcás teorannú nó cúlghairme ar fhoras
easpa úrnuachta de bhun Airteagal 54(3) CPE, ní bheidh éifeacht ag
teorannú nó cúlghairm paitinne Eorpaí le héifeacht aonadach ach amháin i leith
na mBallstát rannpháirteach/an Bhallstáit rannpháirtigh atá ainmnithe san
iarratas níos luaithe ar phaitinn Eorpach mar atá foilsithe. Faoi dheireadh, ba
cheart an éifeacht aonadach arna sannadh do phaitinn Eorpach a bheith de
chineál coimhdeach agus ba cheart go mbeadh deireadh léi nó teorainn léi sa
mhéid go bhfuil an phaitinn bhunúsach Eorpach cúlghairmthe nó go bhfuil
teorainn curtha léi.
(8)       I gcomhréir le prionsabail
ghinearálta dhlí na bpaitinní agus le hAirteagal 64(1) de CPE, ba cheart
go mbeadh éifeacht ag an gcosaint aonadach phaitinne go haisghníomhach i
gcríocha na mBallstát rannpháirteach amhail ón dáta ar a bhfoilsítear lua dheonú
na paitinne Eorpaí i bhFeasachán na bPaitinní Eorpacha. I gcás ina dtiocfaidh
éifeacht aonadach i bhfeidhm, ba cheart do na Ballstáit rannpháirteacha a
áirithiú go measfar nár tháinig an phaitinn Eorpach i bhfeidhm ar a gcríoch ar
an dáta ar a bhfoilsíodh lua an deonúcháin mar phaitinn náisiúnta d'fhonn aon
dúbláil ar chosaint phaitinne ar a gcríocha a sheachaint, rud a thiocfadh as an
bpaitinn Eorpach chéanna a dheonú ag Oifig na bPaitinní Eorpacha.
(9)       I gcás ábhar nár cumhdaíodh
sa Rialachán seo nó i Rialachán …/… ón gComhairle [socruithe
aistriúcháin], beidh feidhm ag forálacha CPE agus ag an dlí náisiúnta lena
n-áirítear rialacha an dlí idirnáisiúnta phríobháidigh.
(10)     Ba cheart go gcumasódh na
cearta arna ndeonú ag an bpaitinn Eorpach le héifeacht aonadach do shealbhóir
na paitinne aon tríú páirtí nach bhfuair a thoiliú a chosc ó úsáid dhíreach nó
indíreach a bhaint as an aireagán ar chríocha na mBallstát rannpháirteach. Mar
sin féin, ba cheart go gcumasódh roinnt teorainneacha ar chearta shealbhóir na
paitinne do thríú páirtithe an t-aireagán a úsáid, mar shampla chun críoch
príobháideach nó neamhthráchtála, chun críoch turgnaimh, le haghaidh
gníomhartha arna gceadú go sonrach faoi dhlí an Aontais (maidir le táirgí
míochaine tréidliachta, táirgí míochaine le caitheamh ag an duine, cearta
maidir le cineálacha plandaí, cosaint dlí aireagán biteicneolaíoch) de réir an
dlí idirnáisiúnta agus le húsáid ag feirmeoir beostoic chosanta chun críoch
feirmeoireachta.
(11)     I gcomhréir le cásdlí Chúirt
Bhreithiúnais an Aontais Eorpaigh, ba cheart prionsabal ídiú na gceart a chur i
bhfeidhm freisin maidir le paitinní Eorpacha le héifeacht aonadach. Dá bhrí
sin, níor cheart go mbeadh feidhm ag cearta arna ndeonú ag paitinn Eorpach le
héifeacht aonadach maidir le gníomhartha a bhaineann le táirge arna gclúdach ag
an bpaitinn sin, a dhéantar laistigh de chríocha na mBallstát rannpháirteach
tar éis do shealbhóir na paitinne an táirge sin a chur ar an margadh san
Aontas.
(12)     Ba cheart déileáil le paitinn
Eorpach le héifeacht aonadach ina hiomláine mar mhír maoine, agus sna Ballstáit
rannpháirteacha uile, mar phaitinn náisiúnta an Bhallstáit rannpháirtigh ina
raibh, de réir Chlár na bPaitinní Eorpacha, a ghnátháit chónaithe nó a
phríomhionad gnó ag sealbhóir na paitinne ar an dáta ar ar cuireadh isteach
iarratas ar an bpaitinn. Más rud é nach raibh a áit chónaithe nó a ionad gnó ag
sealbhóir na paitinne in aon cheann de na Ballstáit rannpháirteacha, ba cheart
déileáil leis an bpaitinn Eorpach le héifeacht aonadach mar phaitinn náisiúnta
an Bhallstáit ina bhfuil a ceanncheathrú ag Eagraíocht na bPaitinní Eorpacha.
(13)     D'fhonn saothrú eacnamaíoch
aireagán arna gcosaint ag paitinní Eorpacha le héifeacht aonadach a chur chun
cinn agus a éascú, ba cheart go mbeadh sealbhóir na paitinne ábalta a phaitinn
a thairiscint lena ceadúnú d'aon duine a chomhlíonann na téarmaí agus na
coinníollacha arna leagan amach ag sealbhóir na paitinne i gcomaoin cúitimh
iomchuí. Chuige sin, féadfaidh sealbhóir na paitinne ráiteas a chur isteach chuig
Oifig na bPaitinní Eorpacha á rá go bhfuil sé sásta ceadúnas a dheonú i
gcomaoin cúitimh iomchuí. Sa chás sin, ba cheart do shealbhóir na paitinne, tar
éis d'Oifig na bPaitinní an ráiteas sin a fháil, tairbhiú de laghdú ar na
táillí athnuachana.
(14)     Féadfaidh an grúpa Ballstát a
bhaineann úsáid as Cuid IX de CPE cúraimí a chur ar Oifig an bPaitinní Eorpacha
agus Roghchoiste de chuid Chomhairle Riaracháin Eagraíocht na bPaitinní
Eorpacha a bhunú (dá ngairfear 'Roghchoiste' anseo feasta).
(15)     Ba cheart do na Ballstáit
rannpháirteacha cúraimí áirithe riaracháin a bhaineann le paitinní Eorpacha le
héifeacht aonadach a chur ar Oifig na bPaitinní, go háirithe maidir le
hiarrataí ar éifeacht aonadach a riar, maidir le héifeacht aonadach agus aon
teorannú, ceadúnú, thraschur, cúlghairm nó dul in éag paitinní Eorpacha le
héifeacht aonadach a chlárú, maidir le táillí athnuachana a bhailiú agus a
athdháileadh, maidir le haistriúcháin chun críoch faisnéise a fhoilsiú le linn
idirthréimhse agus maidir le scéim chúitimh a riar i leith costas aistriúcháin
d'iarratasóirí atá ag cur iarratas isteach ar phaitinn Eorpach i dteanga
seachas ceann de theangacha oifigiúla Oifig na bPaitinní Eorpacha Ba cheart do
na Ballstáit rannpháirteacha a áirithiú go gcuirtear isteach iarrataí ar
éifeacht aonadach chuig Oifig na bPaitinní Eorpacha laistigh d'aon mhí amháin
ón dáta ar a bhfoilsítear lua an deonúcháin i bhFeasachán na bPaitinní Eorpacha
agus go gcuirtear isteach iad i dteanga na nósanna imeachta os comhair Oifig na
bPaitinní Eorpacha, mar aon leis an aistriúchán arna fhorordú, le linn na
hidirthréimhse, le Rialachán …/… ón gComhairle [socruithe aistriúcháin].
(16)     Ba cheart do shealbhóirí na
bpaitinní aon táille athnuachana bhliantúil choiteann amháin a íoc as paitinní
Eorpacha le héifeacht aonadach. Ba cheart táillí athnuachana a bheith
forchéimnitheach ar feadh théarma na cosanta paitinne agus, mar aon leis na
táillí atá le híoc le hEagraíocht na bPaitinní Eorpacha le linn na céime
réamhdheonúcháin, ba cheart go gclúdóidh siad na costais uile a bhaineann le
paitinn Eorpach a dheonú agus cosaint aonadach phaitinne a riar. Ba cheart
leibhéal na dtáillí athnuachana a shocrú leis an aidhm nuálaíocht a éascú agus
iomaíochas na ngnólachtaí Eorpacha a chothú. Ba cheart don leibhéal sin
freagairt do mhéid an mhargaidh atá clúdaithe ag an bpaitinn freisin agus é a
bheith cosúil le leibhéal na dtáillí athnuachana náisiúnta i gcás
gnáthphaitinne Eorpaí a thagann i bhfeidhm sna Ballstáit rannpháirteacha tráth
a shocraíonn an Coimisiún leibhéal na dtáillí athnuachana den chéad uair.
(17)     D'fhonn leibhéal agus dáileadh
iomchuí táillí athnuachana a chinneadh agus d'fhonn a áirithiú go bhfuil
costais uile na gcúraimí i ndáil le cosaint aonadach phaitinne arna dtabhairt
de chúram ar Oifig na bPaitinní Eorpacha clúdaithe go hiomlán leis na
hacmhainní arna nginiúint ag Eagraíocht na bPaitinní Eorpacha le linn na céime
réamhdheonúcháin, áirithítear leis an ioncam ó na táillí athnuachana go bhfuil
buiséad comhardaithe ag Oifig na bPaitinní Eorpacha.
(18)     Ba cheart táillí athnuachana a
íoc le hEagraíocht na bPaitinní Eorpacha. Déanfar 50 faoin gcéad den tsuim
sin lúide speansais arna dtabhú ag Oifig na bPaitinní Eorpacha i gcomhlíonadh
cúraimí i ndáil le cosaint aonadach phaitinne a dháileadh ar na Ballstáit
rannpháirteacha, agus ba cheart iad a úsáid chun críocha a bhaineann le
paitinní. Ba cheart an cion dáilte a shocrú ar bhonn critéar cóir, cothromasach
agus ábhartha, eadhon, leibhéal na gníomhaíochta paitinne agus méid an
mhargaidh. Ba cheart go dtabharfaí leis an dáileadh cúiteamh i gcás teanga
oifigiúla eile seachas ceann de theangacha oifigiúla Oifig na bPaitinní
Eorpacha a bheith ann, i gcás leibhéil ghníomhaíochta phaitinne atá go
díréireach íseal agus i gcás ballraíochta in Eagraíocht na bPaitinní Eorpacha a
fuarthas go deireanach.
(19)     D'fhonn leibhéal agus dáileadh
iomchuí táillí athnuachana a áirithiú i gcomhréir leis na prionsabail atá
leagtha amach sa Rialachán seo, ba cheart an chumhacht maidir le gníomhartha a
ghlacadh i gcomhréir le hAirteagal 290 den Chonradh ar Fheidhmiú an
Aontais Eorpaigh a tharmligean chuig an gCoimisiún i ndáil le leibhéal na
dtáillí athnuachana do phaitinní Eorpacha le héifeacht aonadach agus i ndáil le
dáileadh na dtáillí sin idir Eagraíocht na bPaitinní Eorpacha agus na Ballstáit
rannpháirteacha. Tá sé thar a bheith tábhachtach go rachaidh an Coimisiún i
mbun comhairliúchán iomchuí le linn a oibre ullmhúcháin, lena n-áirítear
comhairliúchán le saineolaithe. Ba cheart don Choimisiún a áirithiú, agus
gníomhartha tarmligthe á n-ullmhú agus á dtarraingt suas aige, go ndéanfar na
doiciméid ábhartha a tharchur an tráth céanna, go tráthúil agus go hiomchuí,
chuig Parlaimint na hEorpa agus chuig an gComhairle.
(20)     Trí chomhpháirtíocht
fheabhsaithe idir Oifig na bPaitinní Eorpacha agus lároifigí maoine tionscail
de chuid na mBallstát, ba cheart Oifig na bPaitinní Eorpacha a chumasú, nuair
is iomchuí, úsáid rialta a bhaint as aon chuardach a dhéanann lároifigí maoine
tionscail ar iarratas ar phaitinn náisiúnta, a n-éilítear a tosaíocht in
iarratas a dhéantar ar phaitinn Eorpach ina dhiaidh sin. Is féidir leis na
lároifigí maoine tionsclaíochta uile, lena n-áirítear na cinn nach ndéanann
cuardaigh le linn nós imeachta deonúcháin paitinne náisiúnta, ról
fíor-riachtanach a bheith acu faoin gcomhpháirtíocht fheabhsaithe, inter alia,
ag tabhairt comhairle agus tacaíochta d'iarratasóirí ionchasacha paitinne, go
háirithe do na fiontair bheaga agus mheanmhéide, trí iarratais a chur ar
aghaidh chuig Oifig na bPaitinní agus trí fhaisnéis faoi phaitinní a scaipeadh.
(21)     Ba cheart an Rialachán seo a
chomhlánú le Rialachán…/…ón gComhairle lena gcuirtear comhar feabhsaithe chun
feidhme maidir le cosaint aonadach phaitinne a chruthú i ndáil leis na
socruithe aistriúcháin is infheidhme, arna nglacadh ag an gComhairle i
gcomhréir le hAirteagal 118(2) den CFAE.
(22)     Ba cheart an Rialachán seo a
bheith gan dochar do cheart na mBallstát paitinní náisiúnta a dheonú agus níor
cheart go ngabhfadh sé in ionad dhlíthe na mBallstát maidir le paitinní. Ba
cheart go mbeadh saorchead i gcónaí ag iarratasóirí paitinne paitinn náisiúnta,
paitinn Eorpach le héifeacht aonadach, paitinn Eorpach a thagann i bhfeidhm i
gceann amháin nó níos mó de Stáit Chonarthacha CPE, nó paitinn Eorpach le
héifeacht aonadach arna bailíochtú ina theannta sin i gceann amháin nó níos mó
de Stáit Chonarthacha eile CPE nach bhfuil i measc na mBallstát rannpháirteach,
a fháil.
(23)     Ós rud é gur féidir cuspóir an
Rialacháin seo, eadhon, cosaint aonadach phaitinne a chruthú, a chur i gcrích
níos fearr ar leibhéal an Aontais, de bharr scála agus éifeachtaí an
Rialacháin, féadfaidh an tAontas bearta a ghlacadh trí bhíthin comhair
fheabhsaithe nuair is iomchuí, i gcomhréir le prionsabal na coimhdeachta mar
atá leagtha amach in Airteagal 5 den Chonradh ar an Aontas Eorpach. I
gcomhréir le prionsabal na comhréireachta, mar atá leagtha amach san Airteagal
sin, ní théann an Rialachán seo thar a bhfuil riachtanach chun an cuspóir seo a
bhaint amach,
TAR ÉIS AN RIALACHÁN SEO A
GHLACADH:
CAIBIDIL I
FORÁLACHA GINEARÁLTA
Airteagal 1
Ábhar
Leis an Rialachán seo cuirtear an comhar
feabhsaithe chun feidhme maidir le cosaint aonadach phaitinne a chruthú atá
údaraithe le Cinneadh 2011/167/AE ón gComhairle.
Is éard atá sa Rialachán seo comhaontú
speisialta de réir bhrí Airteagal 142 den Choinbhinsiún ar Dheonú Paitinní
Eorpacha (Coinbhinsiún na bPaitinní Eorpacha), arna leasú (dá ngairfear 'CPE'
anseo feasta).
Airteagal 2
Sainmhínithe
Chun críocha an Rialacháin seo, beidh feidhm
ag na sainmhínithe seo a leanas:
(a)
ciallaíonn 'Ballstát rannpháirteach' Ballstát atá
rannpháirteach, tráth a dhéantar an iarraidh ar éifeacht aonadach dá
dtagraítear in Airteagal 12, i gcomhar feabhsaithe maidir le cosaint
aonadach phaitinne a chruthú de bhua Chinneadh 2011/167/AE ón gComhairle,
nó de bhua cinnidh a glacadh i gcomhréir leis an dara nó an tríú fomhír d'Airteagal 331(1)
den Chonradh ar Fheidhmiú an Aontais Eorpaigh;
(b)
ciallaíonn 'paitinn Eorpach' paitinn arna deonú ag
Oifig na bPaitinní Eorpacha faoi na rialacha agus na nósanna imeachta atá
leagtha síos in CPE;
(c)
ciallaíonn 'paitinn Eorpach le héifeacht aonadach'
paitinn Eorpach a thairbhíonn d'éifeacht aonadach i gcríocha na mBallstát
rannpháirteach de bhua an Rialacháin seo;
(d)
ciallaíonn 'Clár na bPaitinní Eorpacha' an clár a
choimeádann Oifig na bPaitinní Eorpacha faoi Airteagal 127 de CPE;
(e)
Ciallaíonn 'Feasachán na bPaitinní Eorpacha' an
foilseachán tréimhsiúil dá bhforáiltear in Airteagal 129 de CPE.
Airteagal 3
Paitinn Eorpach le héifeacht aonadach
1.           Paitinní Eorpacha arna ndeonú
le raon feidhme cosanta comhionann i ndáil leis na Ballstáit rannpháirteacha,
tairbheoidh siad d'éifeacht aonadach sna Ballstáit rannpháirteacha ar chuntar
go bhfuil a n-éifeacht aonadach cláraithe sa Chlár um chosaint aonadach
phaitinne dá dtagraítear in Airteagal 12(1)(b).
Paitinní Eorpacha arna ndeonú le tacair dhifriúla
éileamh do Bhallstáit rannpháirteacha difriúla, ní thairbheoidh siad d'éifeacht
aonadach.
2.           Beidh paitinn Eorpach le
héifeacht aonadach de chineál aonadach. Tabharfar cosaint aonfhoirmeach léi
agus beidh éifeacht chomhionann aici sna Ballstáit rannpháirteacha go léir.
Gan dochar d'Airteagal 5, ní fhéadtar paitinn
Eorpach le héifeacht aonadach a theorannú, a cheadúnú, a thraschur, a
chúlghairm nó a dhul in éag ach amháin i leith na mBallstát rannpháirteach go
léir.
3.           Measfar nach bhfuil éifeacht
aonadach paitinne Eorpaí tagtha chun cinn a mhéid is go bhfuil an phaitinn
Eorpach culghairmthe nó teoranta.
Airteagal 4
Dáta feidhme
1.           Tiocfaidh paitinn Eorpach le
héifeacht aonadach i bhfeidhm i gcríocha na mBallstát rannpháirteach ar an dáta
ar a bhfoilsíonn Oifig na bPaitinní Eorpacha lua dheonú na paitinne Eorpaí i
bhFeasachán na bPaitinní Eorpacha.
2.           Déanfaidh na Ballstáit
rannpháirteacha na bearta is gá chun a áirithiú, i gcás inar cláraíodh éifeacht
aonadach paitinne Eorpaí, go measfar nár tháinig an phaitinn Eorpach i bhfeidhm
mar phaitinn náisiúnta ina gcríocha ar an dáta ar a bhfoilsíodh lua an
deonúcháin i bhFeasachán na bPaitinní Eorpacha.
Airteagal 5
Réamhchearta
I gcás teorannú nó cúlghairme ar fhoras easpa
úrnuachta de bhun Airteagal 54(3) de CPE, ní thiocfaidh teorannú nó
cúlghairm paitinne Eorpaí le héifeacht aonadach i bhfeidhm ach amháin i leith
na mBallstát rannpháirteach/an Bhallstáit rannpháirtigh atá ainmnithe san
iarratas níos luaithe ar phaitinn Eorpach mar atá foilsithe.
CAIBIDIL II
ÉIFEACHTAÍ NA PAITINNE EORPAÍ LE hÉIFEACHT AONADACH
Airteagal 6
 Ceart um úsáid dhíreach an aireagáin a chosc
Leis an bpaitinn Eorpach le héifeacht
aonadach, bronnfar ceart ar a sealbhóir aon tríú páirtí nach bhfuair toiliú an
tsealbhóra a chosc ón méid seo a leanas a dhéanamh:
(a)
 táirge is ábhar don phaitinn a dhéanamh, a
thairiscint, a chur ar an margadh nó a úsáid, nó an táirge a allmhairiú nó a
stóráil chun na críocha sin;
(b)
 próiseas is ábhar don phaitinn a úsáid nó, nuair
is eol do thríú páirtí, nó nuair ba cheart gurbh eol dó, go bhfuil cosc ar
úsáid an phróisis gan chead ón sealbhóir, próiseas a thairiscint le húsáid
laistigh de na Ballstáit rannpháirteacha;
(c)
 táirge a thairiscint, a chur ar an margadh, a
úsáid, a allmhairiú nó a stóráil chun na críocha sin i gcás táirge a fuarthas
go díreach ó phróiseas is ábhar don phaitinn.
Airteagal 7
 Ceart um úsáid indíreach an aireagáin a chosc
1.           Leis an bpaitinn Eorpach le
héifeacht aonadach, bronnfar an ceart ar an sealbhóir aon tríú páirtí a chosc ó
mhodhanna a bhaineann le heilimint shár-riachtanach den aireagán sin a
sholáthar, nó a thairiscint iad a sholáthar, laistigh de na Ballstáit
rannpháirteacha, do dhuine ar bith gan toiliú an tsealbhóra, seachas páirtí atá
i dteideal an aireagáin phaitinnithe a shaothrú. Baineann na modhanna sin leis
an eilimint shár-riachtanach den aireagán a chur i bhfeidhm ann, nuair is eol
don tríú páirtí, nó nuair ba cheart gurbh eol dó, go bhfuil na modhanna sin
oiriúnach chun an t-aireagán sin a chur i bhfeidhm agus go bhfuil siad
beartaithe chuige sin.
2.           Ní bheidh feidhm ag mír 1
nuair is príomhtháirgí tráchtála iad na modhanna, ach amháin nuair a aslaíonn
an tríú páirtí an duine ar soláthraíodh na modhanna dó chun tabhairt faoi
ghníomhartha a choisctear de réir Airteagal 6.
3.           Ní mheasfar daoine a dhéanann
na gníomhartha dá dtagraítear in Airteagal 8(a) go (d) a bheith ina
bpáirtithe atá i dteideal an t-aireagán a shaothrú de réir bhrí mhír 1.
Airteagal 8
 Éifeachtaí na paitinne Eorpaí le héifeacht aonadach a theorannú
Ní bheidh feidhm ag na cearta arna mbronnadh
ag an bpaitinn Eorpach le héifeacht aonadach maidir leis an méid seo a leanas:
(a)
 gníomhartha a dhéantar go príobháideach chun
críoch neamhthráchtála;
(b)
 gníomhartha a dhéantar chun críoch turgnaimh a
bhaineann le hábhar an aireagáin phaitinnithe;
(c)
gníomhartha nach ndéantar ach amháin chun críocha
na dtástálacha agus na dtrialacha is gá i gcomhréir le hAirteagal 13(6) de
Threoir 2001/82/CE[26]
nó Airteagal 10(6) de Threoir 2001/83/CE[27], i ndáil le haon phaitinn a
chlúdaíonn an táirge de réir bhrí ceachtar de na Treoracha sin;
(d)
 an t-ullmhúchán leithleach cógais i gcógaslann le
haghaidh cásanna indibhidiúla i gcomhréir le hoideas liachta ná gníomhartha a
bhaineann leis an gcógas a ullmhaítear ar an gcuma sin;
(e)
 úsáid an aireagáin phaitinnithe ar bord soitheach
tíortha seachas na mBallstát rannpháirteach, i gcabhail an tsoithigh, ina
innealra, ina thácla, ina fhearas nó ina ghabhálais eile, nuair a théann na soithigh
sin go sealadach nó de thaisme isteach in uiscí na mBallstát rannpháirteach, ar
chuntar go n-úsáidtear an t-aireagán ann go heisiach do riachtanais an
tsoithigh;
(f)
 úsáid an aireagáin phaitinnithe i dtógáil nó in
oibriú aerárthach nó feithiclí talún nó modhanna eile iompair de chuid Stát
seachas na mBallstát rannpháirteach, nó gabhálas do na haerárthaigh nó
feithiclí talún sin, nuair a théann siadsan isteach sna Ballstáit
rannpháirteacha go sealadach nó de thaisme;
(g)
 na gníomhartha a shonraítear in Airteagal 27
den Choinbhinsiún ar Eitlíocht Shibhialta Náisiúnta an 7 Nollaig 1944[28], i gcás ina mbaineann na
gníomhartha sin le haerárthaigh tíre eile seachas Ballstát rannpháirteach;
(h)
 gníomhartha mar atá clúdaithe ag pribhléid na
bhfeirmeoirí de bhun Airteagal 14 de Rialachán
(CE) Uimh. 2100/94[29]
a bhfuil feidhm aige mutatis mutandis;
(i)
 úsáid beostoic chosanta ag feirmeoir chun críoch
feirmeoireachta, ar chuntar gur dhíol sealbhóir na paitinne na hainmhithe póir
nó aon ábhar pórúcháin eile ainmhithe leis an bhfeirmeoir nó gur thráchtáil sé
ar bhealach eile iad leis an bhfeirmeoir, lena thoiliú.
Áirítear san úsáid sin soláthar an ainmhí nó aon ábhar pórúcháin eile
ainmhithe chun críocha a ghníomhaíochta talmhaíochta, ach ní áirítear a ndíol
faoi chuimsiú gníomhaíochta pórúcháin tráchtála nó chun na críocha sin;
(j)
na gníomhartha agus úsáid na faisnéise a fuarthas
mar atá ceadaithe faoi Airteagal 5 agus faoi Airteagal 6 de Threoir 91/250/CEE[30] ón gComhairle, go háirithe,
trína forálacha maidir le díthiomsú agus idir-inoibritheacht; agus
(k)
 na gníomhartha a cheadaítear de bhun Airteagal 10
de Threoir 98/44/CE ó Pharlaimint na hEorpa agus ón gComhairle[31].
Airteagal 9
 Ídiú na gceart arna ndeonú ag an bPaitinn Eorpach le héifeacht aonadach
Ní bheidh feidhm ag na cearta arna ndeonú ag
an bpaitinn Eorpach le héifeacht aonadach maidir le gníomhartha a bhaineann
leis an táirge arna chlúdach ag an bpaitinn sin a dhéantar laistigh de chríocha
na mBallstát rannpháirteach tar éis do shealbhóir na paitinne an táirge sin a
chur ar an margadh san Aontas nó a thoiliú a thabhairt chuige sin, mura bhfuil
forais dhlisteanacha ann ar a gcuirfeadh an sealbhóir i gcoinne tuilleadh
tráchtálaithe an táirge.
CAIBIDIL III
PAITINN EORPACH LE hÉIFEACHT AONADACH MAR MHÍR MHAOINE
Airteagal 10
 Déileáil le paitinn Eorpach le héifeacht aonadach mar phaitinn náisiúnta
1.           Déileálfar le paitinn Eorpach
le héifeacht aonadach mar mhír mhaoine ina hiomláine agus sna Ballstáit
rannpháirteacha uile mar phaitinn náisiúnta an Bhallstáit rannpháirtigh, ina
bhfuil, de réir Chlár na bPaitinní Eorpacha:
(a)
a áit chónaithe nó a phríomhionad gnó ag sealbhóir
na paitinne ar an dáta ar ar cuireadh isteach an t-iarratas ar phaitinn; nó
(b)
i gcás nach bhfuil feidhm ag fomhír (a), ionad gnó
ag an sealbhóir ar an dáta sin.
2.           I gcás ina luaitear beirt nó
níos mó mar chomhshealbhóirí i gClár na bPaitinní Eorpacha, beidh feidhm ag mír 1(a)
maidir leis an gcomhshealbhóir a luaitear ar dtús. I gcás nach féidir é sin a
dhéanamh, beidh feidhm ag mír 1(a) maidir leis an gcéad chomhshealbhóir
eile a luaitear in ord iontrála. I gcás nach bhfuil feidhm ag mír 1(a)
maidir le haon duine de na comhshealbhóirí, beidh feidhm ag mír 1(b) dá
réir.
3.           I gcás nach bhfuil a áit
chónaithe nó a ionad gnó ag sealbhóir ar bith i mBallstát rannpháirteach chun críocha
mhír 1 nó mhír 2, déileálfar leis an bpaitinn Eorpach le héifeacht aonadach mar
mhír mhaoine ina iomláine agus, sna Ballstáit rannpháirteacha uile, mar
phaitinn náisiúnta an Stáit ina bhfuil a ceanncheathrú ag Eagraíocht na
bPaitinní Eorpacha i gcomhréir le hAirteagal 6(1) de CPE.
4.           Ní fhéadfaidh fáil cirt a
bheith ag brath ar aon iontráil i gclár paitinní náisiúnta.
Airteagal 11
Ceadúnais chirt
1.           Féadfaidh sealbhóir paitinne
Eorpaí le héifeacht aonadach ráiteas a chur chuig Oifig na bPaitinní Eorpacha
ag rá go bhfuil sé sásta cead a thabhairt do dhuine ar bith an t-aireagán a
úsáid mar cheadúnaí i gcomaoin cúitimh iomchuí.
2.           Déileálfar le ceadúnas a
fhaightear faoin Rialachán seo mar cheadúnas conarthach.
CAIBIDIL IV
FORÁLACHA AG RIALÚ NA nINSTITIÚIDÍ
Airteagal 12
Cur chun feidhme ag na Ballstáit rannpháirteacha
1.           Cuirfidh na Ballstáit
rannpháirteacha, de réir bhrí Airteagal 143 de CPE, na cúraimí seo a
leanas ar Oifig na bPaitinní Eorpacha, cúraimí a bheidh le comhlíonadh i
gcomhréir le rialacha inmheánacha Oifig na bPaitinní Eorpacha:
(a)
iarrataí ar éifeacht aonadach ó shealbhóirí
paitinní Eorpacha a riar;
(b)
Clár um chosaint aonadach phaitinne ina gcláraítear
éifeacht aonadach chomh maith le haon teorannú, ceadúnú, traschur, cúlghairm nó
dul in éag paitinne Eorpaí le héifeacht aonadach a áireamh agus a riar,
laistigh de Chlár na bPaitinní Eorpacha;
(c)
ráitis ar cheadúnú dá dtagraítear in Airteagal 11
a ghlacadh agus a chlárú, cúlghairm na ráiteas sin agus gealltanais
cheadúnúcháin a gabhadh de láimh i gcomhlachtaí idirnáisiúnta um chaighdeánú;
(d)
foilsiú na n-aistriúchán dá dtagraítear in Airteagal 6
de Rialachán …/…ón gComhairle [socruithe aistriúcháin] le linn na
hidirthréimhse dá dtagraítear san Airteagal sin;
(e)
táillí athnuachana do phaitinní Eorpacha le héifeacht
aonadach a bhailiú agus a riar, i leith na mblianta tar éis na bliana ina luann
an Clár dá dtagraítear i bpointe (b) a ndeonú; táillí breise a bhailiú
agus a riar i gcásanna inar íocadh táillí athnuachana déanach laistigh de shé
mhí ón dáta dlite, chomh maith le cuid de na táillí athnuachana a bailíodh a
dháileadh ar na Ballstáit rannpháirteacha; agus
(f)
scéim chúitimh i leith costas aistriúcháin a riar
d'iarratasóirí atá ag cur isteach iarratas ar phaitinní Eorpacha i gceann de
theangacha oifigiúla an Aontais nach teanga oifigiúil de chuid Oifig na
bPaitinní í.
Chun críocha phointe (a) áiritheoidh na
Ballstáit rannpháirteacha go gcomhdófar iarrataí ar éifeacht aonadach ó
shealbhóir na paitinne i dteanga na nósanna imeachta mar a shainmhínítear in Airteagal 14(3)
de CPE tráth nach déanaí ná mí amháin tar éis fhoilsiú lua an deonúcháin i
bhFeasachán na bPaitinní Eorpacha.
Chun críocha phointe (b), áiritheoidh na
Ballstáit rannpháirteacha go léireofar an éifeacht aonadach sa Chlár um
chosaint aonadach phaitinne, i gcás ina gcomhdaíodh iarraidh ar éifeacht
aonadach agus, le linn na hidirthréimhse dá bhforáiltear in Airteagal 6 de
Rialachán…/…ón gComhairle [socruithe aistriúcháin] gur cuireadh isteach é in
éineacht leis na haistriúcháin dá dtagraítear san Airteagal sin; agus go
gcuirfear Oifig na bPaitinní Eorpacha ar an eolas faoi theorainneacha agus faoi
chúlghairmeacha paitinní Eorpacha le héifeacht aonadach.
2.           Ina gcáil mar Stáit
Chonarthacha CPE, áiritheoidh na Ballstáit rannpháirteacha rialachas agus
maoirsiú na ngníomhaíochtaí a bhaineann leis na cúraimí dá dtagraíonn Oifig na
bPaitinní Eorpacha i mír 1. Chuige sin, bunóidh siad Roghchoiste de chuid
Chomhairle Riaracháin Eagraíocht na bPaitinní Eorpacha de réir bhrí Airteagal 145
de CPE.
3.           Áiritheoidh na Ballstáit
rannpháirteacha cosaint dlí éifeachtach os comhair cúirte náisiúnta i gcoinne
chinntí Oifig na bPaitinní Eorpacha agus í ag comhlíonadh na gcúraimí dá
dtagraítear i mír 1.
CAIBIDIL V
FORÁLACHA AIRGEADAIS
Airteagal 13
Prionsabal
Na speansais arna dtabhú ag Oifig na bPaitinní
Eorpacha i gcomhlíonadh na gcúraimí breise arna dtabhairt ag na Ballstáit
d'Oifig na bPaitinní Eorpacha, de réir bhrí Airteagal 143 de CPE, clúdófar
iad le táillí arna nginiúint ag paitinní Eorpacha le héifeacht aonadach.
Airteagal 14
Táillí athnuachana
1.           Maidir le táillí athnuachan
agus táillí breise i gcás íocaíochta déanaí táillí athnuachana do phaitinní
Eorpacha le héifeacht aonadach, íocfaidh sealbhóir na paitinne iad le
hEagraíocht na bPaitinní Eorpacha. Beidh na táillí sin dlite i leith na
mblianta tar éis na bliana ina luann Clár na bPaitinní Eorpacha deonú na
paitinne Eorpaí a thairbhíonn d'éifeacht aonadach de bhua an Rialacháin seo.
2.           Rachaidh paitinn Eorpach le
héifeacht aonadach in éag más rud é nach íoctar táille athnuachana nó, i gcás
inar infheidhme, aon táille breise, in am is i dtráth.
3.           I gcás Airteagal 11(1),
laghdófar na táillí athnuachana do phaitinní a bheidh dlite, tar éis an ráiteas
a fháil.
Airteagal 15
Leibhéal na dtáillí athnuachana
1.           Beidh na táillí athnuachana
do phaitinní Eorpacha le héifeacht aonadach:
(a)
forchéimnitheach i gcaitheamh théarma na cosanta
aonadaí paitinne, agus
(b)
leordhóthanach ní hé amháin chun na costais uile a
bhaineann le deonú na paitinne Eorpaí agus riaradh na cosanta aonadaí paitinne
a chlúdach, ach freisin,
(c)
leordhóthanach in éineacht leis na táillí atá le
híoc le hEagraíocht na bPaitinní Eorpacha le linn na céime réamhdheonúcháin,
d'fhonn buiséad comhardaithe Eagraíocht na bPaitinní Eorpacha a áirithiú.
2.           Socrófar
leibhéal na dtáillí athnuachana leis na haidhmeanna seo a leanas:
(a)
nuálaíocht a éascú agus iomaíochas gnólachtaí
Eorpacha a chothú,
(b)
chun freagairt do mhéid an mhargaidh atá clúdaithe
ag an bpaitinn, agus
(c)
chun a bheith cosúil le leibhéal na dtáillí
athnuachana náisiúnta do ghnáthphaitinn Eorpach a thagann i bhfeidhm sna
Ballstáit rannpháirteacha tráth a shocraíonn an Coimisiún leibhéal na dtáillí
athnuachana den chéad uair.
3.           D'fhonn
na cuspóirí sin a leagtar amach sa Chaibidil seo a bhaint amach, socróidh an
Coimisiún leibhéal na dtáillí athnuachana ag leibhéal:
(a)
 atá comhionann le leibhéal na
táille athnuachana atá le híoc le gnáthchlúdach geografach paitinní Eorpacha
reatha,
(b)
a fhreagraíonn do ráta athnuachana paitinní
Eorpacha reatha, agus do
(c)
líon na n-iarrataí ar chosaint aonadach.
4.           Tabharfar
de chumhacht don Choimisiún gníomhartha tarmligthe a ghlacadh i gcomhréir le
míreanna 1-3 agus Airteagal 17 maidir le leibhéal na dtáillí athnuachana
do phaitinní Eorpacha le héifeacht aonadach a shocrú.
Airteagal 16
Dáileadh
1.           Maidir leis an gcuid sin de
na táillí athnuachana a bailíodh agus atá le dáileadh ar na Ballstáit
rannpháirteacha dá dtagraítear in Airteagal 12(1), is éard a bheidh inti
50 faoin gcéad de na táillí athnuachana dá dtagraítear in Airteagal 14
arna n-íoc i leith paitinní Eorpacha le héifeacht aonadach lúide na costais a
bhaineann le riaradh na cosanta aonadaí paitinne dá dtagraítear in Airteagal 12.
2.           D'fhonn na cuspóirí sin a
leagtar amach sa Chaibidil seo a bhaint amach, socróidh an Coimisiún cion dáilte
táillí athnuachana dá dtagraítear i mír 1 i measc na mBallstát
rannpháirteach ar bhonn na gcritéar cóir, cothromasach agus ábhartha seo a
leanas:
(a)
líon na n-iarratas ar phaitinní,
(b)
méid an mhargaidh arna sloinneadh de réir líon an
daonra,
(c)
soláthar cúitimh do Bhallstáit i gcás teanga
oifigiúla eile seachas ceann de theangacha oifigiúla Oifig na bPaitinní
Eorpacha a bheith ann, i gcás leibhéil gníomhaíochta paitinne atá go díréireach
íseal agus i gcás ballraíochta in Eagraíocht na bPaitinní Eorpacha a fuarthas
go deireanach.
3.           Úsáidfidh
na Ballstáit rannpháirteacha an tsuim a leithdháilfear orthu i gcomhréir le mír 1
chun críocha a bhaineann le paitinní.
4.           Tabharfar de chumhacht don
Choimisiún gníomhartha tarmligthe a ghlacadh i gcomhréir le míreanna 1-3
agus Airteagal 17 maidir le dáileadh na dtáillí athnuachana idir na
Ballstáit rannpháirteacha a shocrú.
Airteagal 17
An tarmligean a fheidhmiú
1.           Tugtar de chumhacht don
Choimisiún gníomhartha tarmligthe a ghlacadh faoi réir na gcoinníollacha atá
leagtha síos san Airteagal seo.
2.           Bronnfar tarmligean na
cumhachta dá dtagraítear in Airteagal 15 agus in Airteagal 16 ar
feadh tréimhse éiginnte ó [dáta theacht i bhfeidhm an Rialacháin seo]
3.           Féadfaidh Parlaimint na
hEorpa nó an Chomhairle tarmligean na gcumhachtaí dá dtagraítear in Airteagal 15
agus in Airteagal 16 a chúlghairm tráth ar bith. I gcás cinnidh maidir le
cúlghairm, cuirfear deireadh le tarmligean na cumhachta atá sonraithe sa
chinneadh sin. Beidh éifeacht aige ón lá tar éis fhoilsiú an chinnidh in Iris
Oifigiúil an Aontais Eorpaigh nó ag dáta níos déanaí a shonrófar inti. Ní
dhéanfaidh sé difear do bhailíocht aon cheann de na gníomhartha tarmligthe atá
i bhfeidhm cheana féin.
4.           A luaithe agus a ghlacfaidh
sé gníomh tarmligthe, tabharfaidh an Coimisiún fógra ina thaobh sin do
Pharlaimint na hEorpa agus don Chomhairle an tráth céanna.
5.           Ní thiocfaidh gníomh
tarmligthe a ghlactar de bhun Airteagal 15 agus Airteagal 16 i
bhfeidhm ach amháin mura bhfuil agóid déanta ag Parlaimint na hEorpa nó an
Chomhairle ina choinne laistigh de thréimhse 2 mhí ó cuireadh Parlaimint
na hEorpa nó an Chomhairle ar an eolas faoin ngníomh sin nó, roimh don tréimhse
sin dul in éag, má tá sé curtha in iúl ag Parlaimint na hEorpa agus ag an
gComhairle araon nach ndéanfaidh siad agóid ina choinne. Cuirfear 2 mhí
leis an tréimhse sin ar thionscnamh ó Pharlaimint na hEorpa nó ón gComhairle.
CAIBIDIL VI
FORÁLACHA CRÍOCHNAITHEACHA
Airteagal 18
Comhar idir an Coimisiún agus Oifig na bPaitinní Eorpacha
Bunóidh an Coimisiún dlúthchomhar trí
chomhaontú oibre le hOifig na bPaitinní Eorpacha sna réimsí atá clúdaithe ag an
Rialachán seo. Áireofar ar an gcomhar sin malartuithe rialta barúlacha maidir
le feidhmiú an chomhaontaithe oibre agus go háirithe maidir le ceist na dtáillí
athnuachana agus an tionchar a bheidh ar bhuiséad Eagraíocht na bPaitinní
Eorpacha.
Airteagal 19
Dlí na hiomaíochta agus dlí na hiomaíochta éagóraí a chur i bhfeidhm
Tá an Rialachán seo gan dochar do chur i
bhfeidhm dhlí na hiomaíochta agus dhlí na hiomaíochta éagóraí.
Airteagal 20
Tuarascáil ar fheidhmiú an Rialacháin seo
1.           Tráth nach déanaí ná sé
bliana ón dáta ar a dtiocfaidh an chéad phaitinn le héifeacht aonadach i
bhfeidhm i gcríocha na mBallstát rannpháirteach, déanfaidh an Coimisiún
tuarascáil a chur faoi bhráid na Comhairle maidir le feidhmiú an Rialacháin seo
agus, nuair is gá, déanfaidh sé tograí maidir lena leasú. Tíolacfaidh an
Coimisiún tuarascálacha ina dhiaidh sin maidir le feidhmiú an Rialacháin seo
gach sé bliana.
2.           Tíolacfaidh an Coimisiún
tuarascálacha go rialta maidir le feidhmiú na dtáillí athnuachana dá
dtagraítear in Airteagal 14 agus béim ar leith á leagan ar chomhlíonadh
leanúnach na bprionsabal atá leagtha amach in Airteagal 15.
Airteagal 21
Fógra a fháil ó na Ballstáit rannpháirteacha
Tabharfaidh na Ballstáit fógra don Choimisiún
maidir leis na bearta arna nglacadh i gcomhréir le hAirteagal 4(2) agus Airteagal 12
faoin dáta atá socraithe in Airteagal 22(2).
Airteagal 22
Teacht i bhfeidhm agus cur i bhfeidhm
1.           Tiocfaidh an Rialachán seo
i bhfeidhm ar an bhfichiú lá tar éis a fhoilsithe in Iris Oifigiúil an
Aontais Eorpaigh.
2.           Beidh feidhm aige ó [socrófar
dáta sonrach i gcomhthráth leis an dáta ar a gcuirfear i bhfeidhm
Rialachán…/…ón gComhairle maidir le comhar feabhsaithe a chur chun feidhme
maidir le cosaint aonadach phaitinne a chruthú i ndáil le socruithe infheidhme
aistriúcháin].
3.           Áiritheoidh na Ballstáit
rannpháirteacha go mbeidh na rialacha dá dtagraítear in Airteagal 4(2)
agus Airteagal 12 ar bun roimh dháta an iarratais nó ar an dáta atá
socraithe i mír 2.
4.           Féadfar cosaint aonadach
phaitinne a iarraidh d'aon phaitinn Eorpach a dheonaítear ar an dáta atá
socraithe i mír 2 nó tar éis an dáta sin.
Beidh an Rialachán seo ina cheangal
go huile agus go hiomlán agus beidh sé infheidhme go díreach i ngach Ballstát,
i gcomhréir leis na Conarthaí.
Arna dhéanamh sa Bhruiséil,
Thar ceann Pharlaimint na hEorpa              Thar
ceann na Comhairle
An
tUachtarán';[                                           An tUachtarán';[
[1]               http://www.epo.org
[2]               D'fhonn na costais a thig as ceanglais bhailíochtaithe a
laghdú, in 2000 ghlac Stáit Chonarthacha CPE 'Comhaontú Londain' (Comhaontú
maidir le hAirteagal 65 CPE, IO OPE 2001, 550 a chur i bhfeidhm) atá i
bhfeidhm faoi láthair in aon Bhallstát déag de chuid an AE agus tá laghdú
tagtha ar na riachtanais aistriúcháin dá bharr.
[3]               COIM(2010) 2020.
[4]               COIM(2010) 608 leagan deireanach/2.
[5]               COIM(2000) 412.
[6]               Rún reachtach ó Pharlaimint na hEorpa maidir le togra le
haghaidh Rialacháin ón gComhairle maidir le paitinn Chomhphobail
(COIM(2000) 412 - C5-0461/2000 - 2000/0177(CNS)) (IO C 127E,
29.5.2003, lgh. 519–526).
[7]               Doiciméad 7159/03 ón gComhairle.
[8]               COIM(2007) 165.
[9]               Doiciméad 17229/09 ón gComhairle.
[10]             Doiciméad 16113/09 ón gComhairle Aguisín 1.
Athrú ar an téarmaíocht (ó “paitinn Chomhphobail” go “paitinn AE”) i ngeall ar
Chonradh Liospóin a theacht i bhfeidhm
[11]             COIM(2010) 350.
[12]             SEC(2010) 796.
[13]             Preas-ráiteas ó chruinniú urghnách na Comhairle
“Competitiveness (Internal Market, Industry, Research and Space)” (Iomaíochas
(Margadh Inmheánach, Tionscal, Taighde agus Spás), 16041/10, 10.11.2011.
[14]             Féach preasráiteas 17668/10.
[15]             COIM(2010) 790.
[16]             Cinneadh 2011/167/AE ón gComhairle an
10 Márta 2011 lena n-údaraítear comhar feabhsaithe maidir le cosaint
aonadach phaitinne a chruthú (IO. L 76, 22.3.2011, lch. 53).
[17]             Tá an doiciméad comhairliúcháin, freagraí ó
gheallsealbhóirí agus tuarascáil ar réamhthorthaí an chomhairlliúcháin ar fáil
ar: http://ec.europa.eu/internal_market/indprop/patent/consultation_en.htm.

[18]             COIM(2008) 394.
[19]             http://ec.europa.eu/enterprise/policies/sme/small-business-act/

[20]             UEAPME Expectations on the Proposal for a European Small
Business Act (Ionchais UEAPME maidir leis an togra le haghaidh Ghníomh
Mionghnóthas na hEorpa, ar fáil ar www.ueapme.com. Response to the Consultation
on a Small Business Act for Europe (Freagairt ar an gComhairliúchán ar Ghníomh
Mionghnóthas na hEorpa), ar fáil ar http://www.eurochambres.eu
[21]             Views on key issues of the patent reform debate in Europe
(Tuairimí ar bhuncheisteanna faoin diospóireacht maidir le leasú paitinne san
Eoraip) ar fáil ar http://www.businesseurope.eu
[22]             Position on the recent policy developments on the European
Community patent (Seasamh maidir leis na forbairtí le déanaí ar phaitinn an
Chomhphobail Eorpaigh), ar fáil ar: http://www.ueapme.com
[23]             Position paper on the European Patent System
(Dearcpháipéar ar Chóras na bPaitinní Eorpacha) ar fáil ar:
http://www.eurochambres.eu
[24]             http://www.eurochambres.eu Páipéir seasaimh ó BDI
(Bundesverband der Deutschen Industrie), DIHK (Deutscher Industrie- und
Handelskammertag), CBI (Confederation of British Industries), CCIP (Chambre de
commerce et d'industrie de Paris), CGPME (Confédération générale des petites et
moyennes entreprises), Unioncamere, DigitalEurope, Orgalime, ACT (Association
for Competitive Technology), Cefic agus eagraíochtaí eile.
[25]             IO L 76, 22.3.2011, lch. 53.
[26]             Treoir 2001/82/CE ó Pharlaimint na hEorpa agus ón
gComhairle an 6 Samhain 2001 maidir leis an gcód Comhphobail i ndáil
le táirgí míochaine tréidliachta (IO L 311, 28.11.2001, lch. 1) mar
atá leasaithe.
[27]             Treoir 2001/83/CE ó Pharlaimint na hEorpa agus ón
gComhairle an 6 Samhain 2001 maidir leis an gCód Chomhphobail i ndáil
le táirgí míochaine le gcaitheamh ag an duine (IO L 311, 28.11.2001, lch. 67),
mar atá leasaithe.
[28]             An Eagraíocht Eitlíochta Sibhialta Idirnáisiúnta (ICAO),
'Coinbhinsiún Chicago' Doiciméad 7300/9 (9ú heagrán, 2006).
[29]             Rialachán (CE) Uimh. 2100/94 ón gComhairle an
27 Iúil 1994 maidir le cearta Comhphobail i ndáil le cineálacha
plandaí (IO L 227, 1.9.1994, lch. 1).
[30]             Treoir 91/250/CEE ón gComhairle an
14 Bealtaine 1991 maidir le cosaint dlí ríomhchlár (IO L 122,
17.5.1991, lch. 42.
[31]             Treoir 98/44/CE ó Pharlaimint na hEorpa agus ón gComhairle
an 6 Iúil 1998 maidir le cosaint dlí aireagán biteicneolaíoch
(IO L 213, 30.7.1998, lch. 13).